Kurang adanya ‘sense of urgency’ dalam menghadapi Covid-19

Keadaan wabak Covid-19 di negara ini semakin buruk dengan angka jangkitan baru harian mencecah lebih 20,000.Maka dalam suasana begini semua pihak pasti bersetuju bahawa tumpuan hendaklah pada mengatasi wabak ini, dan bukan perkara-perkara lain khususnya tindakan politik.Sebab itu ada ramai yang tidak bersetuju Parlimen dibuka kerana ia akan berlaku aktiviti politik yang memalingkan perhatian terhadap melawan wabak Covid-19.Begitu juga apabila berlaku demonstrasi bendera hitam, rmai pihak yang marah kerana tindakan mereka melanggar prosedur operasi standard (SOP) dan menjejaskan usaha melawan Covid-19.Kebimbangan akan berlakunya tindakan politik apabila Parlimen dibuka ternyata wajar apabila didapati ia menjadi medan bagi mempersoalkan majoriti kerajaan kerana adanya tanda-tanda angka itu sudah terhakis.Ini berlaku apabila ada kontroversi mengenai pembatalan Darurat tanpa mengikut peraturan Perlembagaan.Parlimen kemudiannya ditutup atas sebab kes Covid-19 tetapi perkara ini dipersoalkan oleh pihak pembangkang.Ini membawa kepada bantahan oleh ahli-ahli Parlimen pembangkang yang berhimpun di jalan masuk ke Parlimen.Ada kalangan yang mengecam perhimpunan ahli-ahli parlimen itu kerana melanggar SOP.Begitu juga, mereka turut mengecam perhimpunan pihak pembangkang yang mengadakan perhimpunan di Dataran Merdeka.Ini kerana perhimpunan itu melanggar SOP.Maka kesemua aksi-aksi politik ini dianggap memalingkan perhatian negara terhadap perkara utama yang patut diberi tumpuan oleh semua pihak iaitu mengatasi wabak Covid-19.Maka dikatakan apa yang dilakukan oleh kerajaan khususnya kementerian kesihatan dan kementerian sains, teknologi dan inovasi sedang berjalan lancar bagi mengatasi wabak Covid-19.Barisan hadapan kementerian kesihatan sedang bertungkus-lumus membendung wabak itu dengan mengasingkan dan merawat pesakit.Sementara pihak berkuasa imunisasi sedang mengejar masa untuk menyuntik vaksin supaya virus Covid-19 ini tidak dapat merebak lagi.Sebarang pelanggaran SOP boleh menjejaskan usaha-usaha melawan Covid-19.Lebih besar lagi ialah jika kestabilan kerajaan tergugat, maka usaha melawan Covid-19 akan terjejas.Bayangkan kalau kerajaan bertukar, tentu banyak perubahan akan berlaku dan ia akan menjejaskan usaha ini.Tentunya ada menteri-menteri baru dlantik dan cara melawan Covid-19 pasti diubah.Sedangkan dikatakan walaupun negara dalam keadaan teruk sekarang, ia hanya sementara.Dijangkakan bahawa pada penghujung Ogos apabila angka vaksinasi sudah mencapai tahap tertentu, maka bilangan jangkitan pasti turun.Apa yang perlu sekarang ialah bertegas dalam menjaga SOP dan mempercepatkan proses vaksinasi.Memang benar, tumpuan melawan Covid-19 mesti diutamakan.Ia patut bukan saja dilakukan sekarang tetapi sejak mula virus ini timbul.Jika ahli-ahli Parlimen sedar perkara ini dari awal pada tahun lalu, maka Langkah Sheraton tidak akan dilakukan.Tentunya menteri kesihatan dan menteri sains dalam kerajaan Pakatan Harapan dahulu mampu menjalankan kerja jika mereka tidak diganggu oleh perubahan kerajaan.Sepanjang tahun lepas hingga tahun ini, tumpuan ramai pihak termasuk kerajaan tidak sepenuhnya pada memerangi wabak Covid-19.Bukan saja Kabinet yang ditubuhkan menimbulkan banyak tanda tanya tetapi juga kerajaan-kerajaan negeri bertukar, hinggalah pada pilihan raya negeri Sabah yang memburukkan keadaan Covid-19 negara.Tindakan politik oleh kerajaan pasti dibalas oleh pembangkang.Akhirnya tumpuan melawan Covid-19 sedikit sebanyak terjejas.Kewibawaan kerajaan dalam melawan Covid-19 terhakis dengan pelanggaran SOP oleh ahli politik.Prestasi dan pelaksanaan rancangan kerajaan bagi melawan Covid-19 tidak cukup meyakinkan rakyat.Perintah kawalan pergerakan yang tidak cukup berkesan dan proses imunisasi yang lambat bermula menunjukkan kurang tumpuan.Kepantasan imunisasi yang berjalan sekarang hanya berlaku apabila banyak kritikan dilemparkan selepas kes rebutan suntikan vaksin AstraZeneca tidak lama dahulu.Banyak kesilapan berlaku.Tetapi mungkin ia bukan kesilapan.Mungkin ia hanya persepsi.Terdapat tanda-tanda bahawa komunikasi antara pihak berkuasa dengan rakyat kurang berkesan.Jika rakyat hilang keyakinan terhadap saluran rasmi, maka apa yang mereka dapat adalah persepsi.Orang ramai sudah banyak tidak membaca akhbar dan menonton televisyen kerajaan.Mereka bergantung pada media sosial.Media ini hanya menular apa yang diyakini penggunanya.Kurang keberkesanan komunikasi ini melemahkan lagi tumpuan orang ramai bagi melawan Covid-19.Apa yang berlaku sudah berlalu.Tidak ada apa yang boleh dilakukan.Peluang untuk berjaya mengalahkan Covid-19 lebih awal seperti yang dapat dilihat di Singapura dan New Zealand sudah terlepas.Tumpuan yang perlu diberikan adalah keadaan sekarang ini.Tetapi adakah apa yang dilakukan oleh kerajaan sekarang adalah sesuatu yang betul atau tidak?Mungkin adalah lebih baik bagi orang ramai untuk menyokong segala langkah kerajaan.Tentulah kerajaan tahu apa yang dilakukan. Mereka mempunyai maklumat dan data, serta pelbagai jenis pakar.Sebarang kritikan akan mengganggu pelaksanaan.Namun apabila melihat cara kerajaan menangani wabak Covid-19, ada perkara yang boleh dipersoalkan.Rakyat biasa tiada saluran untuk mengetahui apa yang berlaku.Siapa yang boleh melakukannya adalah wakil rakyat.Sebab itu mereka dipanggil wakil rakyat.Sememangnya usaha melawan pandemik ini adalah tanggungjawab kerajaan khususnya menteri yang berkaitan dan perdana menteri.Ini kerana mereka yang memiliki kuasa.Merekalah yang membuat keputusan berasaskan pada perakuan jentera kerajaan.Tetapi mereka perlu menjawab pada Parlimen.Ahli-ahli Parlimen boleh tanya atau mempersoalkan supaya segala pelaksanaan mereka itu betul.Inilah demokrasi.Tentulah dalam hal Covid-19 ini tidak terlepas daripada soal darurat.Sementara pengisytiharan darurat dan penamatannya pula berkaitan dengan Yang di-Pertuan Agong.Sistem ini dicipta adalah untuk ada keseimbangan dalam pembahagian kuasa dan tanggungjawab.Sebabnya negara ini milik bersama.Ia bukan milik kerajaan semata-mata.Masalah yang timbul dalam sidang Parlimen baru-baru ini ialah soal pengumuman berakhirnya darurat tanpa menurut peraturan.Pada mata sebahagian rakyat, terlihat ialah terdapat masalah politik bukan saja antara kerajaan dengan pihak pembangkang.Tetapi juga antara kerajaan dengan parti pendokongnya iaitu Umno.Jadi kelihatannya ada kebimbangan pada pihak kerajaan bahawa majoriti mereka akan dicabar.Sementara pihak pembangkang pula mahu membuktikan bahawa kerajaan ini dari segi moral tidak berhak mentadbir kerana sudah menjadi minoriti.Perhimpunan ahli-ahli Parlimen di jalan menuju Parlimen dan di Dataran Merdeka adalah suatu pelanggaran SOP.Ia merupakan reaksi terhadap tindakan menutup Parlimen.Dr Mahathir Mohamad mengakui pelanggaran SOP itu dan meminta maaf.Tetapi ada pihak menganggap tindakan ahli-ahli Parlimen bermain politik itu tidak patut kerana tumpuan dan perhatian sepatutnya kepada usaha melawan Covid-19.Ada pendapat yang ditularkan secara meluas menyebut sebarang perubahan kerajaan akan menjejaskan usaha melawan Covid-19 yang sedang rancak dilakukan dengan baik oleh kementerian-kementeran terbabit.Tetapi ada satu perkara yang perlu difikirkan ditimbulkan oleh Mahathir.Cara kerajaan mengendalikan soal Covid-19, dari dulu mahupun sekarang ialah ketiadaan “sense of urgency” atau “rasa kesegeraan.”Ada benarnya kata beliau.Tiada “sense of urgency” mengurangkan penumpuan perhatian terhadap Covid-19 ini.Mungkin inilah gaya kepimpinan Muhyiddin Yassin.Rakyat terpaksa menunggu sampai September untuk mengetahui sama ada gaya ini akan berjaya atau tidak.Tetapi sehingga ini, adalah dipercayai iaitu sejak tahun lalu, gaya tanpa “sense of urgency” mendatangkan banyak kemudaratan bagi negara.Orang boleh menghuraikan sebab-sebabnya yang kemudian dijadikan alasan mengapa keadaan ini berlaku.Jika ada kepimpinan yang memiliki “sense of urgency” , Malaysia mungkin berada dalam keadaan lebih baik berbanding sekarang.


Bekas pegawai Goldman terlibat skandal 1MDB dipenjara 10 tahun

Hakim mahkamah Amerika Syarikat (AS) di New York pada Khamis menjatuhkan hukuman penjara 10 tahun terhadap bekas jurubank Goldman Sachs, Roger Ng berikutan sabitannya dalam skandal rasuah besar-besaran 1MDB.
Juri New York pada April 2022 mendapati Ng bersalah dalam skim melibatkan dana pelaburan Malaysia milik kerajaan, 1MDB susulan keterangan daripada Tim Leissner, seorang lagi bekas jurubank Goldman Sachs dan dalang yang terlibat sama.
Menurut Jabatan Kehakiman (DoJ) dalam satu kenyataan media, jumlah rampasan akan ditentukan kemudian.
"Roger Ng adalah dalang utama dalam skim mencurigakan itu yang bukan sahaja menganiaya rakyat Malaysia, tetapi juga berisiko menjejaskan keyakinan orang ramai terhadap kerajaan, pasaran, perniagaan dan institusi lain pada skala global," kata peguam AS Breon Peace.
"Hukuman hari ini bertujuan sebagai hukuman yang adil untuk jenayah yang dilakukan defendan dan amaran terdapat harga yang perlu dibayar untuk rasuah korporat."
Dana 1MDB ditubuhkan untuk mempromosikan ekonomi Malaysia, tetapi dirompak dalam skandal yang menggugat politik negara dan mencemarkan reputasi Goldman.
Ng dan rakan komplotnya membayar lebih AS$1 bilion rasuah kepada pegawai kerajaan untuk mendapatkan tiga transaksi bon besar bagi Goldman dengan 1MDB, menurut DoJ.
Sebahagian daripada wang itu disalurkan untuk pembelian barangan mewah, seperti lukisan Jean-Michael Basquiat bernilai AS$51 juta dan berjuta-juta dolar lagi untuk beg tangan berjenama Hermes, kata DoJ.
Menurut DoJ, Leissner, yang mengaku bersalah pada Ogos 2018 atas dua pertuduhan jenayah, sedang menunggu giliran untuk dijatuhkan hukuman.
Dalang ketiga konspirasi ini, Low Taek Jho, masih bebas, kata DoJ.
Pada Oktober 2020, Goldman bersetuju membayar penalti AS$2.9 bilion dalam penyelesaian DoJ yang termasuk pengakuan bersalah di mahkamah AS oleh unit bank Malaysia.


Muhyiddin paling dipercayai berbanding Anwar, Ismail, menurut tinjauan

Calon perdana menteri Perikatan Nasional (PN) Muhyiddin Yassin berada di kedudukan teratas sebagai tokoh yang paling dipercayai pada Pilihan Raya Umum ke-15 (PRU15), berbanding calon lain termasuk Presiden PKR Anwar Ibrahim dan Naib Presiden Umno Ismail Sabri Yaakob, menurut tinjauan sentimen masyarakat oleh Universiti Utara Malaysia (UUM).
Tinjauan Pusat Pengujian, Pengukuran dan Penilaian (CetMA) UUM itu dijalankan bermula 6 September hingga 5 November terhadap 2,716 responden mendapati Muhyiddin mendapat 20%, diikuti Anwar (19.2%) sebagai tokoh yang paling dipercayai.
Muhyiddin menerajui pentadbiran Putrajaya pada Mac 2021 ketika pandemik Covid-19 melanda negara, memaksa beliau melakukan beberapa langkah untuk membendung virus itu termasuk sekatan pergerakan dan pengagihan berbilion ringgit kepada orang ramai yang terjejas.
Beliau menjadi perdana menteri selama kira-kira 17 bulan, sebelum terpaksa berundur pada Ogos 2021 selepas mendapat tekanan daripada sekumpulan pemimpin Umno yang bersekutu dengan Ahmad Zahid Hamidi dan bekas perdana menteri Najib Razak.
Sementara itu, tinjauan mendapati perdana menteri semasa Ismail, yang merupakan calon perdana menteri Barisan Nasional (BN) hanya menerima 9.5% kurang dari Pengerusi Gerakan Tanah Air Dr Mahathir Mohamad (10.2%) dan Presiden PAS Abdul Hadi Awang (10.3%).
Berhubung faktor yang menjadi pilihan pengundi ketika membuang undi, sebanyak 36.9% responden berkata parti politik menjadi faktor utama sementara faktor manifesto dan isu di kedudukan kedua (34.3%) dan faktor calon di tempat ketiga sebanyak 28.8%.
Bagaimanapun, ketika ditanya mengenai parti paling sesuai memerintah Malaysia ketika ini, Umno berada di kedudukan tertinggi mendapat penerimaan sebanyak 32.7%, sementara PKR di tangga kedua sebanyak 26.1% sementara Bersatu sebanyak 15%.
PAS menerima 17.9% sementara DAP hanya menerima 6.9% kurang dari Amanah yang menerima 8.7%.
Ketika ditanya mengenai persepsi terhadap senario politik negara 34.7% responden berkata politik dalam negara tidak stabil, sementara 21.7% lagi berkata sukar dijangka.
Sebanyak 16.12% responden berkata senario politik ketika ini kompleks dan 16.1% lagi berkata mengelirukan.
Ketika ditanya siapakah pimpinan muda masa hadapan negara, Menteri Kesihatan Khairy Jamaluddin berada di kedudukan tertinggi mendapat 24.9% penerimaan daripada responden sementara Timbalan Presiden PKR Rafizi Ramli di tangga kedua sebanyak 15.7% dan Presiden Muda Syed Saddiq Syed Abdul Rahman di tempat ketiga sebanyak 15.2%.
Berhubung perkara atau isu yang perlu menjadi keutamaan parti politik dalam PRU15, 45.1% responden berkata kos sara hidup  sementara keadaan ekonomi sebanyak 37.2%.
Hanya 5.3% berkata pekerjaan anak muda sebagai keutamaan dan 4.4% memilih sukan dan rekreasi.
Dalam pada itu, 49.2% setuju supaya lebih ramai wanita harus diketengahkan sebagai calon dalam PRU15, sementara 29.7% tidak setuju dan 21.1% lagi tidak pasti.
Demografi responden dalam tinjauan yang terdiri sebahagian besarnya dari Melayu sebanyak 2,344 responden, Cina (122), India (77) lain-lain Bumiputera (134) dan lain-lain (39) itu turut ditanya mengenai hubungan kaum di Malaysia di mana 52.3% berkata hubungan kaum berjalan dengan baik sementara 31.6% berkata tidak baik dan 16.1% lagi tidak pasti.


Samsung SDI labur AS$1.3 bilion bina kilang bateri di Seremban

Samsung SDI Co Ltd sudah memulakan pembinaan kilang bateri baru bernilai 1.7 trilion won (AS$1.3 bilion) di Negeri Sembilan untuk pembuatan bateri silinder, kata syarikat itu hari ini.
Syarikat itu berkata ia akan melabur 1.7 trilion won secara berperingkat di kilang yang dibina di Seremban itu sehingga siap pada 2025.
Dalam sebuah kenyataan, Samsung SDI berkata kilang itu dijangka mengeluarkan produk bateri silindernya mulai 2024.
Menurutnya, bateri yang akan dikeluarkan dijangka akan digunakan dalam pelbagai aplikasi termasuk alatan elektrik, mobiliti mikro dan kenderaan elektrik (EV).
Kilang itu akan menjadi yang kemudahan kedua Samsung SDI di Malaysia, di mana kilangnya yang pertama adalah untuk pembuatan bateri silinder bagi EV.
Selain Malaysia, Samsung SDI juga mempunyai kilang pengeluaran di Korea Selatan, China, Hungary dan AS.
Pelanggan Samsung SDI adalah daripada jenama antarabangsa yang ternama termasuk BMW, Ford Motor dan Volkswagen.


Subsidi bersasar tak selesaikan isu kos sara hidup, kata Fomca

Kerajaan disaran untuk melakukan kajian terperinci sebelum melaksanakan pemberian subsidi bersasar kerana ia perlu dibuat berbeza mengikut negeri, kata Gabungan Persatuan-persatuan Pengguna Malaysia (Fomca).
Bercakap dengan MalaysiaNow, Ketua Pegawai Eksekutif (CEO) Fomca Saravanan Thambirajah berkata situasi ini kerana setiap negeri mempunyai tahap kemiskinan tersendiri kerana mempunyai cabaran kos sara hidup yang tidak sama.
Contohnya, Saravanan berkata, individu yang meraih pendapatan sekitar RM8,000 di Kelantan atau Terengganu mungkin akan tergolong dalam kelompok pendapatan tinggi (T20) tetapi hanya berada dalam lingkungan M40 sekiranya menetap di Selangor atau Pulau Pinang.
Oleh itu, katanya, pemberian subsidi atau bantuan secara pukul rata dijangka tidak akan membantu menyelesaikan isu kos sara secara menyeluruh.
"Melangkah ke hadapan, kerajaan mungkin tidak lagi boleh tanggung (subsidi) untuk semua," katanya.
Namun begitu, Saravanan berkata, cabaran terbesar kerajaan pada masa ini ialah mengenal pasti siapakah kelompok yang layak menerima pemberian subsidi bersasar atau bantuan kerana penularan Covid-19 menyukarkan lagi keadaan.
Katanya, disebabkan pandemik, golongan M40 juga berdepan terjejas teruk dan ada yang terpaksa hidup seperti B40, tetapi mereka tidak menerima sebarang bantuan kerana tidak layak.
"Justeru, kerajaan perlu membuat kajian terperinci dan rujuk kepada masyarakat untuk betul-betul kenal pasti golongan yang layak menerima bantuan," kata Saravanan sambil menambah proses ini dijangka akan mengambil masa yang lama.
Mengulas mengenai isu simpanan rendah dalam kalangan masyarakat, Penganalisis Kanan DM Analytics, Zouhair Rosli berpandangan isu ini sebenarnya didorong oleh masalah gaji rendah di Malaysia.
Bercakap dalam sesi webinar Isu Ekonomi Semasa baru-baru ini, beliau berkata, isu ini juga dilihat sebagai satu masalah berstruktur yang sudah lama melanda negara.
"Tak perlu roket sains. Ini bukan isu tak pandai jaga kewangan," katanya.
Zouhair berkata, isu ini secara tidak langsung menyebabkan ramai rakyat tidak mempunyai simpanan wang kecemasan, menyebabkan mereka berdepan kesukaran untuk menempuh cabaran kewangan ketika pandemik.
Katanya, ini menjadi antara faktor yang mendorong mereka terus mendesak kerajaan untuk membenarkan pengeluaran duit dalam Kumpulan Wang Simpanan Pekerja (KWSP).
Katanya, antara satu lagi masalah berstruktur yang dilihat masih berterusan sehingga ke hari ini ialah isu graduan sukar mendapatkan pekerjaan setara dengan kelayakan mereka.
Katanya isu ini berpunca bukan disebabkan sikap graduan yang "memilih" pekerjaan sebaliknya peluang pekerjaan di pasaran yang kebanyakan tidak memerlukan kemahiran kelayakan pendidikan tinggi.
"Masalah utama ialah pekerjaan itu sendiri tiada.
"Cuba lihat, daripada 100 peluang pekerjaan yang ada, berapa banyak (sesuai) untuk graduan? Mungkin 15 sahaja," katanya.
Tambah beliau, isu ini sebenarnya diutarakan dalam Rancangan Malaysia ke-12 apabila negara ini hanya meraih pelaburan berkualiti rendah.
Menurut Zouhair, sebab itu penting kerajaan menumpukan kepada usaha menarik pelabur berkualiti tinggi seperti syarikat yang terlibat sektor mesin dan teknologi maklumat dan komunikasi (ICT).
"Saya tak nampak juga komitmen dalam belanjawan terbaru ini nak letak pembahagian lagi tinggi kepada pekerja dari segi gaji. Kita sudah tahu gaji kita rendah.
"Mana keseriusan daripada pemerintah - tidak kira ditadbir siapa - kerana semua kerajaan dah lalui dan keadaan untuk pekerja masih tidak berubah," katanya.


Bank Negara naikkan OPR kepada 2.5%

Bank Negara Malaysia (BNM) menaikkan kadar dasar semalaman (OPR) sebanyak 25 mata asas kepada 2.5% dalam keputusan yang dicapai dalam mesyuarat kelima Jawatankuasa Dasar Monetari (MPC) hari ini.
Kenaikan itu turut turut menyaksikan kadar tertinggi dan terendah koridor bagi OPR dinaikkan masing-masing kepada 2.75% dan 2.25%.
"Ekonomi global terus berkembang meskipun pada kadar sederhana, disebabkan oleh tekanan kos yang semakin meningkat, keadaan kewangan global yang lebih ketat serta langkah-langkah pembendungan yang ketat di China.
“Bagaimanapun, pertumbuhan global terus disokong oleh keadaan pasaran pekerja yang bertambah baik dan pembukaan semula sepenuhnya bagi kebanyakan ekonomi dan sempadan antarabangsa,” kata BNM dalam satu kenyataan pada akhir mesyuarat MPC selama dua hari yang bermula pada 7 September lepas.
Jelas bank pusat itu, tekanan inflasi kekal tinggi berikutan harga komoditi semakin meningkat dan pasaran pekerja yang ketat, meskipun keadaan rantaian bekalan global semakin bertambah baik.
“Kesannya, bank-bank pusat dijangka terus membuat pelarasan pada penetapan dasar monetari mereka bagi mengurangkan tekanan inflasi, dengan sesetengah bank pusat melakukannya pada kadar yang lebih cepat,” katanya.
Menurut BNM, ini khususnya pelarasan kadar faedah Amerika Syarikat (AS) yang agresif telah menyumbang kepada persekitaran dolar AS yang kukuh.
“Pada masa hadapan, pertumbuhan global dijangka menghadapi cabaran daripada kesan dasar monetari yang diperketat dalam kebanyakan ekonomi serta langkah-langkah pengurusan pandemik di China.
“Prospek pertumbuhan bergantung pada risiko pertumbuhan lebih perlahan, termasuk tekanan kos yang tinggi, kemungkinan berlakunya krisis tenaga di Eropah dan keadaan pasaran kewangan yang diperketat secara mendadak,” kata BNM.
Ketika kemuncak pandemik Covid-19 pada Julai 2020, BNM mengurangkan OPR kepada 1.75%, kadar paling rendah pernah direkodkan di Malaysia.
Tahap OPR itu dikekalkan sehingga 11 Mei tahun ini, ketika BNM menaikkan 25 mata asas atau 0.25% kepada 2.00%.
Pada 6 Julai, BNM menaikkan OPR sekali lagi dengan 25 mata asas kepada 2.15%.


Banjir dijangka berlaku di Mersing, Johor Bahru

Jabatan Pengairan dan Saliran (JPS) meramalkan berlaku banjir di Sungai Melikai dan kawasan sekitarnya di daerah Mersing bermula 12 tengah hari.
Menerusi amaran banjir yang dikeluarkan Pusat Ramalan dan Amaran Banjir Negara (PRABN) JPS pada 9 pagi ini, jabatan berkenaan memaklumkan ramalan itu susulan amaran hujan berterusan (bahaya) oleh Jabatan Meteorologi (MetMalaysia) pada 10 malam tadi dan hasil simulasi model ramalan banjir.
Menurut JPS bencana itu diramalkan boleh berlaku lebih awal atau lewat daripada masa yang dijangkakan.
“Bagi daerah Johor Bahru pula diramalkan banjir pada Rabu ini bermula 9 malam melibatkan Kampung Kangkar, Sungai Tiram dan kawasan sekitarnya.
“Amaran ini dikeluarkan bagi membolehkan penduduk terutamanya di kawasan yang dijangka banjir berwaspada dan mematuhi arahan pihak berkuasa atau agensi pengurusan bencana banjir,” katanya.
Sementara itu, dua sungai di daerah Segamat iaitu Sungai Lenik (Ladang Chaah) dan Sungai Muar (Buloh Kasap) menunjukkan paras air berada pada paras amaran, setakat 8.15 pagi tadi.
Bagi mendapatkan maklumat lanjut, orang ramai diminta melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir.


Tentera Israel tembak mati 3 warga Palestin di Tebing Barat

Tentera Israel menembak mati tiga warga Palestin di Tebing Barat pada Rabu termasuk seorang remaja dan peguam, kata kementerian kesihatan Palestin.Menurut kementerian itu, seorang remaja berusia 14 tahun meninggal dunia selepas ditembak anggota tentera di Bethlehem.Pihak tentera Israel berkata remaja itu melontarkan bom petrol di mana pasukan bertindak balas “menggunakan peluru hidup bagi menghentikan ancaman tersebut.”Dalam kejadian berasingan, seorang warga Palestin terbunuh akibat tembakan tentera Israel di Nablus, kata kementerian itu lagi.Kejadian itu berlaku selepas Makam Joseph yang sedang dibaik pulih didakwa telah dirosakkan oleh warga Palestin semalam.Mangsa tembakan dikenal pasti sebagai Mohammed Assaf, 34, seorang peguam yang bekerja di Pertubuhan Pembebasan Palestin (PLO) yang merupakan organisasi menentang aktiviti penempatan Israel di Palestin.Seorang pegawai PLO berkata, ketika kejadian, Assaf sedang memandu untuk menghantar anak saudaranya ke sekolah dan berhenti di tepi jalan untuk menyaksikan rusuhan yang berlaku di Makam Joseph.Kenyataan tentera mengenai operasi Tebing Barat pada Rabu berkata seorang “suspek bersenjata” telah ditembak berhampiran Nablus. Bagaimanapun ia tidak menjelaskan sama ada suspek itu merujuk kepada Assaf.Tentera Israel mengawal kawasan sekitar makam itu semasa kerja-kerja baik pulih sedang dijalankan. Tentera berkata ratusan warga Palestin membaling batu dan bom petrol ke arah tentera yang bertindak balas dengan tembakan bagi meleraikan rusuhan.Berhampiran Ramallah, kementerian kesihatan Palestin berkata seorang lagi warga Palestin terbunuh dalam pertempuran yang tercetus selepas tentera Israel melakukan serbuan penangkapan. Tiada ulasan daripada tentera atau polis Israel berkenaan laporan tersebut.Rakaman menunjukkan puluhan warga Palestin membaling batu ke arah tentera Israel dan bunyi tembakan juga turut kedengaran.Badan keselamatan dalam negeri Israel, Shin Bet berkata tiga rakyat Palestin yang merancang untuk melakukan serangan terhadap warga Israel telah diberkas dalam satu operasi serbuan. Menurut kenyataan tentera dan polis Israel, kira-kira 20 orang yang didakwa sebagai suspek pengganas ditahan dalam operasi yang dijalankan pada Rabu. Tentera Israel meningkatkan operasi serbuan di Tebing Barat berikutan serangan dua warga Palestin dari wilayah itu dan tiga anggota minoriti Arab Israel menyebabkan 14 warga Israel terkorban sejak akhir Mac.Lebih 20 warga Palestin yang kebanyakannya bersenjata juga turut terbunuh berikutan operasi tentera Israel yang dilaksanakan sejak Januari.Kementerian luar Palestin berkata pihaknya menganggap Israel “bertanggungjawab sepenuhnya atas akibat” daripada tindakan tentera negara itu sendiri.Sementara itu, jurucakap presiden Palestin merayu masyarakat antarabangsa untuk campur tangan berhubung konflik terbaru antara kedua-dua wilayah tersebut.Israel menuduh Pihak Berkuasa Palestin tidak mengambil tindakan secukupnya bagi mengekang aktiviti militan dan menuduhnya menggalakkan keganasan terhadap warga Israel.Konflik berdarah itu tercetus ketika bulan suci Ramadan disambut umat Islam sama seperti apa yang berlaku Mei lalu di mana konflik antara Gaza dan Israel telah menyebabkan perang berlarutan selama 11 hari antara kedua-dua wilayah.


Kini, RUU kawalan tembakau dirujuk ke PSC

Rang Undang-Undang (RUU) Kawalan Produk Tembakau dan Merokok 2022 dirujuk ke jawatankuasa pilihan khas (PSC) Parlimen untuk membuat syor-syor penambahbaikan, kata Menteri Kesihatan Khairy Jamaluddin.
Jawatankuasa itu dianggotai 13 ahli Parlimen kerajaan dan pembangkang, dipengerusikan oleh Menteri Kesihatan Khairy Jamaluddin.
Khairy berkata usul itu dibuat berdasarkan Peraturan Mesyuarat 54(2) bagi menyerahkan rang undang-undang tersebut kepada jawatankuasa berkenaan.
Beliau berkata ini bagi membolehkan jawatankuasa itu membuat syor-syor untuk meneliti bahagian penguatkuasaan dalam RUU tersebut dan mencadangkan sebarang penambahbaikan sekiranya perlu tertakluk kepada undang-undang yang berkuat kuasa.
Pada masa sama, meneliti fasal berhubung penalti bagi kesalahan, cadangan penambahbaikan oleh ahli Dewan Rakyat dan menyediakan suatu penyata mengandungi cadangan penambahbaikan bagi tujuan kawal selia produk tembakau, bahan merokok, produk pengganti tembakau atau peranti merokok dalam tempoh sebulan.
“Jawatankuasa pilihan khas boleh melanjutkan tempoh ini sekiranya perlu tetapi hendaklah tidak melebihi tarikh hari pertama persidangan Mesyuarat Ketiga Penggal Kelima Parlimen Ke-14 yang akan datang,” katanya ketika membentangkan usul itu.
Khairy berkata jawatankuasa itu boleh menjemput mana-mana pihak seperti ahli Parlimen, pakar perundangan dan perlembagaan, badan bukan berkepentingan dan masyarakat madani serta individu lain untuk hadir dalam persidangannya dari semasa ke semasa.
RUU yang turut dikenali sebagai generasi penamat rokok (GEG) itu dibentangkan kali pertama di Dewan Rakyat pada 27 Julai dan pembacaan kali kedua dibuat pada 1 Ogos.
Jika diluluskan, RUU itu akan menjenayahkan penggunaan mana-mana produk tembakau atau produk pengganti tembakau terhadap mereka yang dilahirkan selepas 2007.
Ia juga melarang pemilikan dan penggunaan alat merokok tembakau dan bahan merokok, dengan pesalah boleh didenda sehingga RM5,000.
Bagaimanapun, jumlah denda itu kemudiannya dikurangkan kepada RM500 dan perintah khidmat masyarakat.


KDN gerakkan 70,000 anggota penguatkuasa ‘lockdown’

Kementerian dalam negeri hari ini mengumumkan penambahan 33,000 anggota terdiri daripada polis dan agensi-agensi penguatkuasa yang lain untuk bertugas sepanjang perintah kawalan pergerakan (PKP) atau “lockdown” yang akan bermula 1 Jun ini.“Kekuatan anggota Polis Diraja Malaysia (PDRM) akan ditambah kepada 55,000 anggota sepanjang pelaksanaan ‘lockdown’ kali ini berbanding 37,000 anggota semasa.“Disamping PDRM, KDN juga telah menggerakkan seramai 15,000 anggota lagi daripada agensi-agensi penguatkuasaan yang lain yang menjadikan jumlah kekuatan tambahan keseluruhan sebanyak 70,000 anggota,” kata menterinya, Hamzah Zainuddin dalam kenyataan hari ini sambil menambah pihaknya bersedia untuk menambah jumlah anggota jika diperlukan melalui PDRM, JIM, APMM, Rela, Escomm, Aksem, Penjara, PKK serta AADK yang boleh digerakkan bagi tujuan penugasan tersebut.Dalam pada itu, Menteri Dalam Negeri Hamzah Zainuddin turut berkata polis akan meningkatkan sekatan jalan raya (SJR) di seluruh negara kepada lebih 800 SJR berbanding 600 SJR pada masa ini.Menurut Hamzah, pemeriksaan secara mengejut akan dilaksanakan Tim Pemantauan Pematuhan SOP terdiri daripada beberapa kementerian termasuk Miti, kementerian sumber manusia (KSM), kerja raya (KKR) dan pihak berkuasa tempatan bagi memastikan pematuhan SOP dalam kalangan sektor sosial dan ekonomi.“Jumlah Tim Pemantauan Pematuhan SOP tersebut akan dipertingkatkan kepada hampir 20,000 orang anggota berbanding 13,795 orang ketika ini.“Pemeriksaan juga akan melibatkan kawasan di luar bandar dan lokasi-lokasi yang menjadi tumpuan orang ramai berkumpul.”Berhubung kawalan sempadan negara, Hamzah berkata tiga pasukan termasuk Op Benteng, APMM, dan polis marin akan digerakkan untuk memperketatkan pematuhan SOP dan pemantauan laluan-laluan panas yang menjadi tempat pendaratan pendatang asing memasuki negara secara haram.“Manakala, JIM bersama JPN dan PDRM juga akan mempertingkatkan operasi penguatkuasaan secara bersepadu di kawasan-kawasan penempatan warga asing di seluruh negara,” katanya.Bagi PKP penuh kali ini, Hamzah berkata bilik gerakan KDN akan beroperasi selama 24 jam bermula 1 Jun selain talian hotline disediakan untuk orang ramai.“Untuk sebarang pertanyaan melibatkan KDN dan jabatan-jabatan di bawahnya berhubung pelaksanaan ‘lockdown’ kali ini, orang ramai boleh menghubungi bilik gerakan.”Nombor talian hotline agensi berkaitan PKPBilKementerian/jabatanNo telefon1.Kementerian dalam negeri03-8886 811003-8886 81262.Polis Diraja Malaysia03-2266 333303-2266 333403-2031 99993.Jabatan Penjara Malaysia03-8737 23424.Jabatan imigresen Malaysia03-8880 15555.Jabatan Pendaftaran Negara03-8880 70776.Agensi Penguatkuasaan Maritim Malaysia03-8943 4001 (Pusat OperasiMaritim-POMAR)019-261 1833 (WhatsApp)03-8941 3140 (MaritimeRescue Coordination Centre-MRCC)7.Jabatan Sukarelawan Malaysia03-8870 3692


Dr Mahathir gagal cabar pelantikan speaker, timbalan speaker Dewan Rakyat

Azhar Azizan Harun dan Azalina Othman Said masing-masing kekal sebagai speaker dan timbalan speaker Dewan Rakyat selepas Mahkamah Tinggi Kuala Lumpur hari ini memutuskan bahawa pelantikan mereka adalah sah.Ia susulan keputusan Hakim Ahmad Kamal Md Shahid yang membenarkan permohonan Azhar, Azalina dan dua yang lain untuk membatalkan saman pemula yang dikemukakan oleh bekas perdana menteri Dr Mahathir Mohamad dan empat lagi individu untuk mencabar kesahihan pelantikan mereka.Ahmad Kamal berkata setelah meneliti hujahan lisan dan bertulis daripada kedua-dua plaintif dan defendan, beliau mendapati bahawa pelantikan Azhar dan Azalina adalah sah dan tidak boleh diadili atau dihakimi oleh mahkamah.“Permohonan defendan pertama (Azhar), kedua (Azalina), ketiga (Timbalan Speaker Datuk Mohd Rashid Hasnon) dan keempat (Setiausaha Dewan Rakyat Nizam Mydin Bacha Mydin) untuk membatalkan saman pemula dibenarkan.“Berikutan keputusan itu mahkamah tidak menetapkan sebarang kos selepas berpuas hati isu yang dibangkitkan itu adalah melibatkan kepentingan awam,” katanya.Ahmad Kamal dalam penghakimannya berkata pada pandangannya permohonan saman dan bukti afidavit menunjukkan bahawa Mohamad Ariff Md Yusof telah digugurkan daripada jawatannya sebagai Speaker dengan keputusan dan usul yang dibuat oleh Dewan Rakyat.“Pada peringkat lain persidangan Dewan Rakyat pada hari itu Azhar dan Azalina terpilih menjadi speaker dan timbalan speaker melalui usul yang dibawa dan disahkan oleh Dewan Rakyat,” katanya.Hakim itu berkata bahawa artikel 57 Perlembagaan Persekutuan secara jelas memperuntukkan bahawa Parlimenlah yang menentukan penyingkiran dan pemilihan speaker dan timbalan speaker.“Saya berpandangan bahawa segala isu atau permasalahan yang berkaitan dengan pemecatan dan pelantikan Speaker dan Timbalan Speaker harus diteliti, dibahas dan diselesaikan di Parlimen. Parlimen mempunyai bidang kuasa eksklusif berhubung perkara itu dan ia mempunyai hak mutlak untuk mengawal prosiding sendiri.“Sesungguhnya keputusan Parlimen pada 13 Julai 2020 untuk menggugurkan Ariff sebagai speaker dan melantik Azhar dan Azalina sebagai speaker dan timbalan speaker baru adalah muktamad,” katanya.


Menu Rahmah terus dapat sambutan

Hidangan Menu Rahmah yang ditawarkan pada harga RM5 sejak diperkenalkan pada akhir Januari lalu terus menerima permintaan dalam kalangan masyarakat khususnya yang ingin berjimat-cermat.
Pelaksanaan inisiatif yang dilancarkan oleh Kementerian Perdagangan Dalam Negeri dan Kos Sara Hidup (KPDNKS) itu turut memanfaatkan peniaga apabila ia menjadi strategi pemasaran untuk menarik lebih ramai pelanggan mengunjungi restoran atau gerai makanan masing-masing.
Malah, konsep Menu Rahmah turut menggalakkan peniaga menggunakan kreativiti dalam menghasilkan hidangan serba seimbang pada harga mampu milik dan ini secara langsung menawarkan pelbagai pilihan kepada pelanggan untuk menikmati juadah mengikut selera mereka.
Bercakap dengan MalaysiaNow, peniaga makanan, Zabedah Sheikh Osman berkata, hidangan Menu Rahmah yang dijual di gerainya sejak beberapa bulan lalu terus menerima sambutan sehingga hari ini, bukan sahaja dalam kalangan pelajar universiti tetapi juga pelbagai lapisan masyarakat termasuk warga emas.
Katanya, walaupun margin keuntungan yang diterima lebih rendah berbanding hidangan lain, ia tidak menjejaskan operasi perniagaanya, malah membantu meningkatkan kunjungan pelanggan, sekali gus menaikkan lagi nama gerai makannya.

Pemilik perniagaan Zabedah Sheikh Osman bercakap kepada MalaysiaNow di gerainya di Subang.

“Permintaan sangat menggalakkan,” katanya yang sudah 14 tahun berniaga di medan selera Mydin USJ 1, Subang Jaya.
“Di sini, tawaran Menu Rahmah kami ialah Bihun Sup Ayam dan Mi Rebus Johor.”
Sementara itu, Dani Mulyadi dari Bandar Sunway yang pertama kali menikmati hidangan Menu Rahmah, mengakui pembeliannya itu berbaloi selepas memesan Nasi Putih Ayam Kicap pada harga RM5.
“Sebelum ini kalau nak berjimat, ramai akan pesan Nasi Bujang, kerana harganya murah, tetapi lauk yang disediakan hanya ala kadar.
“Menu Rahmah menawarkan pelbagai pilihan, jadi pelanggan boleh pilih mengikut selera. Ini menjadikan ia pilihan yang lebih berbaloi,” katanya yang juga seorang chef di Shah Alam.

Dani Mulyadi bercakap kepada MalaysiaNow mengenai program Menu Rahmah.

Bagi Fitriah Lilesia Yakim, tawaran harga RM5 menjadikan Menu Rahmah sebagai tarikan utama bagi konsep hidangan tersebut.
Bagaimanapun, katanya, disebabkan hidangan Menu Rahmah adalah berbeza cara penyediaannya, pelanggan perlu tahu restoran atau kedai mana yang mampu menawarkan hidangan yang berkualiti.
“Lain kedai, lain hidangannya, tetapi harga sama.
“Oleh itu, perlu tengok kedai dan hidangan yang ditawarkan. Ada yang sedap dan sangat berbaloi untuk dibeli dan yang tidak. Ia terpulang kepada pelanggan untuk pilih,” tambahnya.


Pemandu treler langgar perancah besi hingga runtuh positif dadah

Pemandu treler yang melanggar perancah besi pembinaan Lebuhraya Bertingkat Sungai Besi-Ulu Klang (SUKE) dan menyebabkan dua maut semalam, disahkan positif dadah.Kejadian ketika hujan lebat di ibu kota petang semalam itu mengakibatkan perancah besi jatuh lalu menghempap sebuah van. Dua wanita di dalam van itu maut manakala tiga lagi termasuk pemandu cedera.Ketua Jabatan Siasatan dan Penguatkuasaan Trafik Kuala Lumpur ACP Zulkefly Yahya dalam kenyataan hari ini berkata pemandu treler berumur 40 tahun itu didapati positif syabu selepas menjalani ujian saringan air kencing.Beliau berkata lelaki warga tempatan itu ditahan polis dan akan direman di bawah Seksyen 15(1) Akta Dadah Berbahaya (ADB).Zulkefly berkata penumpang van yang maut dalam nahas itu dikenali sebagai Nurina Edwin Abdullah, 47, dan Norhayati Abdullah, 42, kedua-duanya adalah pekerja kilang. Mereka meninggal dunia di tempat kejadian.Beliau berkata dua lagi wanita Zakiyyah Yakop, 51, dan Zaitun Zainal, 54, cedera di kaki manakala pemandu van Muhd Fairus Mohd Yusof, 47, patah tulang bahu, bengkak paru-paru dan pendarahan dalaman.Semalam, sebahagian struktur tapak pembinaan sebuah lebuh raya berhampiran Lebuhraya Lingkaran Tengah 2 (MRR2) di Desa Tun Razak runtuh dan menghempap sebuah van yang dinaiki lima individu.Insiden kira-kira 6 petang itu melibatkan sebuah lori membawa jengkaut yang melanggar binaan Lebuhraya Bertingkat SUKE berhadapan Terminal Bersepadu Selatan.


Pakar beri amaran risiko Covid-19 ketika Malaysia berdepan kemasukan pelancong China

Kerajaan digesa mempertimbangkan langkah “ketat” bagi membendung kemasukan pengembara dari China, ketika negara itu mencatatkan gelombang baru Covid-19.
Pakar perubatan awam, Dr Zainal Ariffin Omar berkata, perkembangan terbaru di republik itu disifatkan sebagai “tricky”.
"Peningkatan Covid-19 di China adalah benar dan membimbangkan.
"China telah benarkan warganya keluar. Ini seperti membuka 'floodgate' dan melimpahkan kes ke serata dunia," katanya kepada MalaysiaNow.
Katanya, langkah itu termasuk pemantauan harian dan jika perlu, menimbangkan sekatan jika kes terlalu tinggi.
"Pelancong yang hendak masuk perlu lengkap vaksinasi mereka, mengadakan ujian saringan Covid-19 selain perlu diawas dengan ketat.
"Lakukan ujian secara rawak mengikut penerbangan," tambahnya.
Gesaan itu sama seperti apa yang disuarakan Persatuan Agensi Pelancongan Malaysia (Mata) yang mahu kerajaan menangguhkan kemasukan pelancong dari republik itu.
Semalam, media melaporkan hampir separuh penumpang pesawat China yang tiba di Itali dilaporkan positif Covid-19.
Beijing baru-baru ini membenarkan warganya ke luar negara , menamatkan dasar sifar Covid-19 di negara itu, meskipun peningkatan kes Covid-19.
Ia mencetuskan kebimbangkan gelombang dan varian baru yang berkemungkinan tersebar di seluruh dunia.
Amerika Syarikat (AS) merupakan antara negara yang mengenakan sekatan terhadap pengembara dari republik itu.
Menteri Pengangkutan Anthony Loke pula berkata negara akan menyaksikan peningkatan trafik udara pada 2023 ekoran pembukaan sempadan oleh China.
Keadaan itu membawa kebimbangan apabila Malaysia dilaporkan antara 10 negara paling diminati pelancong China untuk bercuti ketika sambutan Tahun Baru China.
Seramai sejuta pelancong China dijangka tiba ke negara ini pada tahun depan, menurut satu laporan media.
Negara lain termasuk Jepun, Thailand, Korea Selatan, AS, Singapura, Australia dan United Kingdom.
Di Malaysia, kebimbangan juga semakin meningkat terutama menjelang sambutan Tahun Baru Cina yang biasanya menyaksikan kebanjiran pelancong dari China.
Satu laporan menganggarkan sejuta pelancong China bakal tiba di negara pada 2023.
Malaysia pertama kali menutup sempadannya pada Mac 2020, beberapa bulan selepas wabak itu mula menular.
Kerajaan Pakatan Harapan sebelum ini berkata sempadan negara tidak perlu ditutup.
Dalam pada itu, Zainal berkata Malaysia sedang hampir dalam usaha keluar sepenuhnya daripada fasa pandemik.
Meskipun liputan imunisasi tinggi, liputan dos penggalak pertama dan kedua masih rendah.
"Kemungkinan tahap imunisasi penduduk semakin menurun. Amalan pencegahan juga semakin longgar.
"Mari kita berdoa. Masih segar memori Disember 2019 hingga 2021," katanya merujuk kepada tempoh penutupan sempadan dan perintah kawalan pergerakan.
Beliau menggesa kerajaan bersiap-sedia meningkatkan liputan dos penggalak pertama dan kedua, selain kesedaran amalan pencegahan.


Peguam terlibat pertuduhan baru, reman dan jenayah pelbagai dibenar teruskan operasi

Kerajaan hari ini mengumumkan pengecualian kepada peguam-peguam yang perlu mewakili anak guam bagi urusan pertuduhan baru, penahanan reman dan permohonan jenayah pelbagai untuk terus menjalankan urusan mahkamah.Menteri di Jabatan Perdana Menteri (Hal Ehwal Undang-undang) Takiyuddin Hassan berkata Majlis Keselamatan Negara (MKN) mengambil maklum kehadiran secara fizikal di mahkamah masih diperlukan bagi ketiga-tiga urusan tersebut.“Kebenaran untuk ke mahkamah bagi peguam-peguam yang mewakili anak guam bagi kes pertuduhan baru, penahanan perintah reman dan permohonan jenayah pelbagai ini boleh diperolehi daripada balai polis berdekatan.“Pihak peguam dipohon untuk merujuk kepada SOP perkhidmatan guaman sepanjang tempoh perintah kawalan pergerakan di platform komunikasi MKN,” katanya dalam satu kenyataan hari ini.Dalam pada itu, menurut Takiyuddin kerajaan turut bersetuju firma guaman yang terlibat dalam sektor pekhidmatan perlu perlu memohon kebenaran beroperasi daripada kementerian perdagangan antarabangsa dan industri (Miti).Ahad lalu, Putrajaya menetapkan pengecualian kepada sekurang-kurangnya 17 sektor utama perkhidmatan untuk meneruskan operasi sepanjang sekatan pergerakan penuh (SPP) atau “total lockdown” yang bermula hari ini.Semalam, kementerian kewangan turut megumumkan penambahan satu lagi sektor iaitu elektrik dan elektronik untuk terus beroperasi kerana melibatkan perdagangan dan pembuatan alatan perkhidmatan kesihatan yang merupakan industri kritikal sepanjang pandemik.


Bagaimana Covid-19 sebabkan pendapatan golongan agama terjejas

Penutupan pusat ibadah dan sekatan daripada melakukan kegiatan dakwah bagi membendung penularan jangkitan Covid-19 menyebabkan golongan agama berada dalam krisis kewangan terutama mereka dalam negeri dilaksanakan Perintah Kawalan Pergerakan Bersyarat (PKPB).Kebanyakan daripada mereka menjana pendapatan melalui kuliah agama, jemputan untuk menjadi imam dan bacaan doa di majlis perkahwinan serta kenduri kesyukuran akan tetapi pendapatan semakin berkurangan sejak Mac lalu apabila kerajaan tidak membenarkan sebarang aktiviti berkumpul termasuk upacara keagamaan.Seorang imam masjid di Pekan Dengkil, Selangor mahu dikenali sebagai Hasbullah berkata kedudukan kewangannya dan rakan-rakan terjejas teruk kerana bergantung kepada sumbangan daripada tabung masjid kerana memberikan kuliah agama dan mengetuai jemaah untuk sembahyang lima waktu.Pemuda berusia 37 tahun itu bekata, sejak fasa pertama Perintah Kawalan Pergerakan (PKP) bermula Mac, beliau dan rakan-rakan sudah cukup sengsara selepas banyak majlis perkahwinan, kenduri kesyukuran dan ceramah agama terpaksa dibatalkan.Katanya, ini menyebabkan mereka hilang punca pendapatan sekurang-kurangnya RM2,000 hingga RM5,000 sepanjang PKP dilaksanakan, ditambah pula dengan sumbangan tabung masjid yang terjejas teruk kerana ketiadaan jemaah hadir untuk bersembahyang.“Sekarang, saya pun tidak pasti macam mana kami nak bertahan lagi. Saya mungkin nasib baik sebab ada kerja lain. Tetapi, rakan-rakan imam yang lebih tua daripada saya di sekitar sini, mereka bergantug kepada jemputan dan orang ramai,” katanya kepada MalaysiaNow.“Lagipun, kami tidak pernah letakkan syarat harga untuk perkhidmatan kami. Sebab itu, kesian kepada para imam yang lain, mereka putus sumber pendapatan.”Menurut Hasbullah rata-rata rakannya yang bekerja sebagai imam tinggal di kampung-kampung kecil di kawasan Morib, Sepang dan Bangi Lama.Jawatan imam masjid memiliki gaji tetap dan mempunyai kadar yang ditetapkan melalui kerajaan negeri masing-masing, bagaimanapun, bayaran tersebut dikatakan masih rendah.Ini menyebabkan rata-rata imam masjid mencari wang sampingan melalui aktiviti dan kegiatan dakwah di luar kawasan yang mampu menjana pendapatan lumayan mencecah ribuan ringgit mengikut kadar yang dikenakan.Seorang penceramah selebriti mengatakan pendapatannya terjejas akibat PKPB menghalang beliau menghadiri majlis-majlis ceramah di negeri lain dan juga pembatalan banyak program keagamaan yang menjanjikan pendapatan lumayan.Penceramah yang berumur lewat 30-an itu berkata, sebelum pelaksanaan PKP, beliau boleh meraih sekurang-kurangnya RM10,000 untuk satu majlis agama yang memerlukan khidmat beliau mengetuai sembahyang maghrib dan sesi ceramah bagi tempoh satu hingga dua jam di masjid.Katanya, beliau menerima sebanyak 10 hingga 20 tempahan slot kuliah dalam tempoh sebulan di seluruh negara dan sekiranya terdapat program di stesen televisyen dan radio, caj pada kadar RM10,000 hingga RM24,000 boleh dikenakan mengikut topik perbincangan, tempoh masa diambil dan perkhidmatan tambahan yang diperlukan seperti mengaji al-Quran.Bagaimanapun, sejak pelaksanaan semula PKPB di kawasan Lembah Klang, beliau tidak lagi menerima sebarang undangan mana-mana program keagamaan dan daripada pihak komersial.Ini menyebabkannya berdepan kesukaran untuk membayar gaji pengurus yang bertanggungjawab menyusun jadual dan menjadi orang tengah dalam berurusan dengan klien selain mengawal selia tiga akaun aplikasi WhatsApp miliknya.“Anda jangan salah faham, saya bukan tidak bersyukur dan perkongsian saya ini mungkin akan buat orang marah, bagaimana seorang ustaz boleh dapat bayaran tinggi. Kami juga bekerja, saya memenuhi jemputan jauh ke utara dan selatan negara yang memerlukan kos.“Kini, semuanya tergendala. Saya masih perlu membayar kereta, pemandu, pengurus dan kediaman,” katanya sambil menambah beliau juga menerima pendapatan sampingan sebagai tenaga pengajar separuh masa di sebuah kolej universiti agama di Selangor dengan bayaran sebanyak RM2,600 sebulan.“Dengan bayaran mengajar inilah saya membayar menyara diri dan keluarga sehingga dibenarkan keluar berceramah semula,” katanya.Berbeza dengan seorang imam masjid di negeri zon hijau, Mohamad Shairuddin Ishak yang mengatakan tidak berdepan masalah kewangan yang serius kerana jemputan untuk membaca doa dan mengetuai bacaan tahlil masih tinggi.Shairuddin, 53, yang sudah lebih 20 tahun menjadi imam di Masjid Kampung Istana, Batu Pahat berkata, permintaan tinggi itu tidak pernah putus sejak awal tahun lalu meskipun ketika itu jangkitan kes Covid-19 sudah mula menapak di Malaysia.“Paling banyak, orang buat kenduri kahwin. Tapi majlisnya hanya makan-makan. Tiada lagi bersanding sebab tetamu dikurangkan ikut arahan kerajaan. Saya dipanggil untuk mengetuai bacaan doa dan sebagainya.“Makna kata, tak banyak berubah. Masa tiada covid pun macam ni juga, cuma orang yang datang masa tu lebih ramai. Bayaran sama juga,” katanya kepada MalaysiaNow.Shairuddin berkata perkhidmatan imam di kawasan luar bandar Batu Pahat tidak mencukupi sehinggakan pihak masjid terpaksa meminta sokongan dan perkhidmatan tambahan daripada guru-guru agama yang tidak ke sekolah kerana ditutup hingga hujung tahun.“Saya sendiri menggunakan bantuan anak saudara saya, guru sekolah menengah di Kluang.“Ini juga latihan yang bagus untuk dia, bila saya sudah tiada nanti, Kampung Istana sudah ada generasi baru untuk menggantikan saya yang semakin tua,” katanya.


Bekas ahli Parlimen persoal mengapa DAP senyap dalam isu Lynas

Bekas ahli Parlimen DAP yang menjuarai isu Lynas sebelum ini kecewa dengan tindakan kerajaan pimpinan Anwar Ibrahim memberikan lanjutan masa kepada syarikat itu.
Wong Tack yang juga bekas ahli Parlimen Bentong dan aktivis alam sekitar mempersoalkan pendirian wakil rakyat DAP khususnya yang sebelum ini lantang bersuara menentang operasi syarikat berkenaan.
Katanya, perkembangan ini secara tidak langsung membuktikan "perjuangan" parti itu hanyalah sekadar membawa naratif untuk meraih undi semata-mata.
"Sangat mengecewakan kerana ketika pentadbiran Dr Mahathir Mohamad, kita ada lapan menteri dari roket (DAP)," katanya kepada MalaysiaNow
"Ketika itu, menteri yang mempunyai kuasa ialah dari DAP, Yeo Bee Yin. Tapi semua orang salahkan Mahathir seorang sahaja."
Pada 8 Mei, Anwar mengesahkan kerajaan memberi Lynas Malaysia tempoh lanjutan enam bulan untuk memenuhi syarat pelesenan beroperasi di negara ini.
Katanya, lanjutan masa itu disertai dengan syarat ketat dan akan sentiasa dipantau.
Isu operasi Lynas mendapat tentangan hebat dalam kalangan wakil rakyat daripada PKR dan DAP sejak 2012 apabila mendakwa operasi yang dijalankan oleh syarikat itu menggugat ketenteraman penduduk setempat apabila ia menjejaskan alam sekitar.
Pada ketika itu, Wong turut menganjurkan Kempen Hijau Anti Lynas dengan berarak sejauh 300 kilometer dari Kuantan Ke Kuala Lumpur selama 12 hari bersama kira-kira 200 peserta untuk meluahkan bantahan serta menggesa kerajaan menutup operasi kilang di ibu negeri Pahang itu.
Mengulas lanjut, Wong berkata, beliau pernah membawa isu ini kepada Anwar yang pada ketika itu hanya merupakan seorang ahli Parlimen Port Dickson dan tidak mempunyai kedudukan dalam kerajaan.
Disebabkan Anwar tidak mempunyai kuasa untuk membuat keputusan, maka Wong diminta bersabar dan isu akan diselesaikan apabila presiden PKR itu menjadi perdana menteri.
"Itu janji dia. Saya tunggu. Semua menteri bersama saya pada ketika itu, anti Lynas dan menunggang isu rakyat.
"Selepas itu lupa. Semuanya jual naratif saja. Dalam politik mereka tidak buat apa-apa pun.
"Asalkan menang (pilihan raya) saja. Bukan untuk rakyat. Bukan tak boleh tidur kerana rakyat susah, cuma pentingkan undi," katanya.
Dalam pada itu, Wong berkata, beliau sehingga hari ini diminta untuk terus perjuangkan isu berkenaan, namun mengakui semakin berat hati untuk berbuat demikian apabila sudah melaksanakan pelbagai cara untuk ketengahkan masalah tersebut.
"Saya sudah buat apa yang terdaya," katanya.
“Saya sudah suarakan isu ini banyak kali termasuk ketika saya menjadi ahli Parlimen bentong.
“Apa lagi yang saya boleh buat.”
MalaysiaNow sudah menghubungi Ahli Parlimen Bentong Young Syefura Othman untuk meminta penjelasan, tetapi masih gagal.


Umno di ambang perpecahan besar sejak skandal 1MDB

MalaysiaNow difahamkan Umno kini sedang berada di ambang perpecahan besar sejak beberapa pimpinannya dipecat daripada parti itu pada 2016, membelakangi keputusan sebulat suara perwakilan dalam perhimpunan agung parti itu baru-baru ini.Sebuah gerakan melibatkan pimpinan kanan parti itu sedang diusahakan bagi menggulingkan Ahmad Zahid Hamidi sebagai presiden dengan memastikan pemilihan parti tidak ditangguhkan.“Mereka percaya Zahid akan jadi macam Najib dalam pilihan raya umum akan datang,” kata sumber kepada MalaysiaNow merujuk kejatuhan bekas perdana menteri Najib Razak ketika pilihan raya umum 2018.“Jalur yang memisahkan antara Zahid dan mereka yang mahu Umno cari sekutu-sekutu baru, adalah mereka yang terima naratif bahawa zaman sudah berubah dan parti dah tak boleh jadi macam dulu,” katanya.Menurut sumber itu, Zahid hanya mendapat sokongan daripada dua individu dalam Majlis Kerja Tertinggi (MKT) Umno.“Mereka adalah Tajuddin Abdul Rahman dan Puad Zarkashi,” katanya.Sumber menambah, ini dapat dilihat dalam kebanyakan mesyuarat MKT, hanya dua pemimpin ini secara jelas menyokong rancangan Zahid untuk memutuskan hubungan dengan gabungan Perikatan Nasional (PN).Kumpulan yang mahu menyingkirkan Zahid mengatakan Umno tidak mempunyai pilihan selain bekerjasama dengan PN yang diketuai Muhyiddin Yassin, bekas timbalan presiden Umno yang dipecat kerana mengkritik penglibatan kerajaan dalam skandal 1MDB.Perwakilan-perwakilan yang berucap dalam perhimpunan agung Umno baru-baru ini juga bergilir-gilir menghalakan serangan terhadap Muhyiddin dan Bersatu selain menyatakan sokongan terhadap Zahid yang mahu memutuskan hubungan dengan parti itu bagi menghadapi pilihan raya akan datang.Sumber turut menambah perkataan seperi “selamatkan Umno” sering timbul dalam pertemuan-pertemuan tidak formal dalam kalangan pimpinan parti.“Cara dia ‘conduct’ pun dia suruh semua orang berdiri baru putuskan keputusan untuk semua setuju menteri dalam Kabinet letak jawatan, jadi semua orang tak tau nak setuju atau tidak,” kata sumber merujuk ucapan penggulungan ringkas Zahid selama 10 minit di perhimpunan agung Umno baru-baru ini.“Dia minta semua orang dalam dewan untuk bangun jika menyokong cadangannya. Ia menyebabkan kekeliruan ketika seluruh negara sedang memerhatikan mereka,” kata sumber yang menolak dakwaan Zahid dan Umno menteri daripada parti itu diberikan jawatan tidak penting dalam Kabinet.Menurut sumber lagi, ramai pemimpin yang menolak dakwaan Zahid bahawa beliau masih memegang prinsip “No Awar, No DAP” ketika melakukan usaha kerjasama.“Dia sebut ‘No Anwar, No DAP’ dalam ucapan itu hanya untuk memuaskan hati perwakilan. Yang sebenarnya dia hanya mahu ‘No Bersatu’,” kata pembantu kepada pemimpin veteran Umno kepada MalaysiaNow.Zahid dan Najib yang mengetuai BN ketika gabungan itu kalah pada 2018 menjadi pengkritik lantang Muhyiddin dan kerajaan PN.Muhyiddin dipecat dari Umno dan menubuhkan Bersatu. Parti baru itu kemudian bekerjasama dengan Pakatan Harapan (PH), gabungan politik yang kemudiannya berjaya menamatkan enam dekad pentadbiran Umno.Selain itu, kedua-dua pemimpin Umno itu turut menyatakan sokongan kepada Presiden PKR Anwar Ibrahim sebagai perdana menteri dalam usahanya mengambil alih Putrajaya dari Muhyiddin.Sejak itu, beberapa pimpinan Umno yang diketuai mereka berdua dilihat semakin rapat dengan PKR.Bulan lalu, Anwar dan Zahid turut mengeluarkan kenyataan yang hampir serupa mengesahkan lagi hubungan antara kedua-dua pemimpin parti itu.Sementara itu, beberapa pimpinan Umno secara terbuka menggesa pemilihan parti diadakan kerana menurut mereka kepimpinan ketika ini tidak mampu berdepan pilihan raya.Gesaan itu disuarakan oleh pimpinan Umno termasuk Khairy Jamaluddin, Reezal Merican Naina Merican dan Annuar Musa.Baru-baru ini Khairy turut dilihat menyindir keputusan Umno untuk menangguhkan pemilihan parti sehingga selesai PRU.Hal ini kerana menurutnya keputusan serupa pada 2018 juga tidak memberi manfaat kepada parti.“Pada 2018 kita tangguhkan pemilihan parti selepas PRU, lingkup juga.” katanya.Gerakan untuk menjatuhkan presiden Umno itu masih belum dapat dijangka sama ada ia akan betul-betul berjaya atau tidak.Namun sejarah parti itu kebelakangan ini, usaha sedemikian sering bertemu kegagalan.Ketika kemuncak skandal 1MDB pada 2015, ramai ketua bahagian Umno yang mengkritik isu itu dipecat daripada parti.Pada 2016, Muhyiddin dan Mukhriz Mahathir pula dipecat kerana mengkritik pimpinan parti.Anwar sendiri dipecat dari Umno pada 1998 kerana dilihat menentang bosnya ketika itu, Dr Mahathir Mohamad.


Xavier dakwa tidak dimaklum berhubung permohonan baharui pajakan tanah CBN

Bekas menteri air, tanah dan sumber asli berkata beliau tidak pernah dimaklumkan mengenai permohonan Sekolah Menengah Kebangsaan Convent Bukit Nanas (CBN) untuk memperbaharui pajakan tanahnya, susulan pengumuman pihak berkuasa baru-baru ini bahawa pajakan tanah sekolah berusia 120 tahun itu tidak akan diperbaharui.Xavier Jayakumar yang memegang portfolio hal ehwal tanah di bawah kerajaan Pakatan Harapan itu menambah jika lembaga pengarah sekolah (Lady Superior of the Society of Saint Maur) yang merupakan pemilik pajakannya, memaklumkan permohonan itu kepada beliau, ia akan diluluskan.“Pandangan saya bagaimanapun, pajakannya harus dilanjutkan kerana ia adalah sekolah yang telah terbukti menerajui kecemerlangan dan telah banyak menyumbang khidmat kepada negara dari sudut pendidikan, selain sejarahnya yang panjang institusi berusia 122 tahun di bangunan ini,” katanya dalam sebuah kenyataan.Kenyataan tersebut muncul susulan Pengarah Tanah dan Galian Wilayah Persekutuan  Muhammad Yasir Yahya menjamin bahawa bangunan sekolah tersebut tidak akan dimusnahkan seperti yang dibimbangkan sebelum ini.Namun lebih banyak persoalan muncul berhubung penjelasan beliau bahawa tanah tersebut akan diserahkan kepada pihak berkuasa bagi memastikan sekolah itu menerima bantuan penuh kerajaan.Pajakan tanah selama 60 tahun sekolah itu tamat pada September tahun lalu.MalaysiaNow difahamkan permohonan untuk ia dilanjutkan telah pun diserahkan kepada Pejabat Tanah pada 4 Oktober 2017, namun jawapan mengenainya hanya diteruma pada 18 Disember 2020 bagi memaklumkan pajakannya tidak akan diperbaharui semula.Ekoran kecaman hebat terhadap keputusan tersebut, Yasir berkata Jawatankuasa Kerja Tanah Wilayah Persekutuan telah memindahkan pemilikan tanah itu kepada pesuruhjaya tanah persekutuan dengan menyatakan sekolah itu akan mendapat lebih banyak manfaat daripada langkah tersebut.Namun pakar perancangan bandar Derek Fernandez mempersoalkan alasan yang dijelaskan Yasir selain turut mempertikaikan penglibatan Pejabat Tanah.“Biasanya, pejabatan tanah dan lombong Wilayah Persekutuan tidak akan terlibat dalam terlibat dalam perbincangan awam seperti itu dan juga tidak membuat keputusan dasar sedemikian.“Keputusan dasar seperti itu dibuat oleh Kabinet selepas mendapat input daripada menteri-menteri berkenaan kerana ia melibatkan peranan sekolah mubaligh di Malaysia,” tulisnya di MalaysiaNow hari ini.Derek turut menggesa Yasir untuk menjelaskan sama ada beliau telah memaklumkan mengenai faedah-faedah yang akan sekolah itu perolehi jika ia serahkan tanah tersebut.“Adakah surat seperti itu dikeluarkan atau adakah perbincangan dan mensyarat diadakan bagi menjelaskan situasi kepada sekolah berkenaan seperti yang dijangka akan dilakukan kerajaan berhuung reputasi sekolah berusia 120 tahun itu?” Tanya Derek.Dalam pada itu, Xavier berkata beliau berharap kerajaan akan memperbaharui pajakan tanah sekolah tersebut sekali gus melanjutkan kesemua bantuan kewangan kepada sekolah itu.Beliau turut menggesa jawatankuasa khas untuk membincangkan mengenai lanjutan pajakan tanah berhbung sekolah-sekolah mubaligh.“Pada hemat saya, pajakan SMK CBN harus dilanjutkan dan bangunannya mesti dikekalkan sebagai tapak warisan kerana kewujudannya sejak sebelum tanah air kita merdeka dan ia perlu dilakukan dengan sokongan penuh kerajaan,” tambahnya.


Bank jadi pihak ketiga tuntut lot kedai kes lucut hak harta Azeez

Sebuah bank menjadi pihak ketiga bagi menuntut satu lot kedai di Bandar Sunway milik Azeera Management Consultants (M) Sdn Bhd dalam permohonan kerajaan untuk melucut hak harta tersebut.Kerajaan memohon untuk melucut hak wang hampir RM16 juta daripada akaun peribadi Tabung Haji (TH) milik isteri bekas pengerusi TH Abdul Azeez Abdul Rahim dan empat anak mereka termasuk satu lot kedai berkenaan yang merupakan satu unit pejabat milik Azeera Management Consultants.Timbalan pendakwa raya (TPR) Nik Haslinie Hashim memaklumkan kepada mahkamah bahawa pihak ketiga iaitu Maybank Islamic Berhad yang diwakili peguam Poh Choo Hoe hadir ke mahkamah hari ini.“Mohon mahkamah merekodkan bahawa terdapat penuntut dalam permohonan ini. Penuntut (Maybank) hari ini menuntut harta di item keenam pada senarai warta kerajaan (satu lot kedai),” katanya yang turut mengendalikan kes itu bersama TPR Aslinda Ahad dalam prosiding pewartaaan pihak ketiga kes lucut hak itu di hadapan hakim Mahkamah Tinggi Muhammad Jamil Hussin.Jamil kemudian menetapkan 29 Jun ini bagi pendengaran permohonan kerajaan untuk melucut hak wang dan lot kedai berkenaan.“Pihak-pihak perlu memfailkan afidavit sekiranya perlu dan memasukkan hujahan bertulis seminggu sebelum tarikh pendengaran itu (29 Jun),” katanya.Prosiding itu turut dihadiri peguam Marina Mohamed yang mewakili responden iaitu isteri Azeez, Khadijah Mohd Noor dan empat anak mereka iaitu Mohamed Khairul Anwar, Mohamed Khairul Azman, Khaleeda Azwa, Khaleeda Azeera serta Azeera Management Consultants.Sementara itu, Aslinda ketika ditemui pemberita di luar mahkamah berkata item keenam yang dituntut oleh pihak ketiga adalah satu lot kedai yang terletak di Bandar Sunway.Permohonan melucut hak itu difailkan pihak pendakwaan terhadap ahli keluarga Azeez pada September 2019.


Buskers terpaksa menyanyi secara dalam talian, pendapatan terjejas 70%

Golongan yang terjejas teruk akibat pandemik Covid-19 ialah yang bergantung kepada pendapatan harian seperti seniman jalanan atau popular dengan gelaran “buskers”.Meor Yusof Aziddin Meor Hassan yang menjadi buskers sepenuh masa sejak 10 tahun lalu kehilangan pendapatan sebanyak 70% selepas beralih kepada secara dalam talian sejak perintah kawalan pergerakan (PKP) dilaksanakan pada 13 Januari lalu disebabkan kes jangkitan harian Covid-19 konsisten mencecah empat angka sejak Disember.“Berbeza dengan persembahan fizikal apabila orang yang lalu lalang itu sentiasa berbeza, dan tempoh persembahan juga lama,” kata lelaki berusia 54 tahun itu apabila ditemui MalaysiaNow.“Pendapatan menerusi busking online itu tidak banyak diperoleh seperti kebiasaanya kerana tempoh masa persembahan dibuat hanya sekitar satu jam sahaja”.Meor merupakan seniman jalanan sepenuh masa yang mendapat kebenaran daripada pengurusan KTMB dan ruang di KL Sentral untuk membuat persembahan sejak sedekad lalu.Sebagai seniman jalanan sepenuh masa, Meor mampu membesarkan keempat-empat anaknya sehingga yang sulung selesai menamatkan pengajian di institusi pengajian tinggi dan sudah bekerja.Tetapi semuanya berubah selepas PKP 2.0 dilaksanakan.Akan tetapi Meor tidak berputus asa, dia beralih kepada membuat persembahan secara dalam talian menerusi akaun Facebook Meor Pesta Jiwa yang mempunyai hampir 5,000 pengikut.“Kebiasaannya saya bermula dari tengah hari hingga pukul 7 malam.“Tetapi online ia agak terhad dan hanya orang-orang tertentu seperti rakan-rakan dan peminat yang menonton. Boleh dikatakan orang yang menonton itu sama dan tidak berubah,”katanya yang sudah menerbitkan 10 album secara independen yang kebanyakan lagu dan liriknya dicipta sendiri.Roslinda Hasim membantu suaminya bagi melakukan persiapan sebelum melakukan persembahan secara dalam talian.Meor berkata, membuat persembahan secara bersemuka berbeza berbanding secara dalam talian.“Jumlah tontonan tidak tentu kadang-kala ramai dan boleh jadi kurang. Persembahan juga tidak boleh dibuat untuk tempoh yang lama kerana bimbang penonton akan berasa bosan.“Mereka yang memberi sumbangan sebelum ini mustahil untuk sentiasa memberi sumbangan setiap hari. Masing-masing turut memiliki komitmen masing-masing,” kata Meor mengenai usahanya dalam mencari sumber pendapatan dalam musim PKP.Berhenti menulis selepas komputer diberi kepada anakSelain menjadi seniman jalanan dan mencipta lagu, Meor juga sebelum ini menulis di akhbar dan portal berita, kebanyakannya tentang kehidupan, muzik dan seni.Namun bapa kepada empat orang anak itu juga terpaksa mengorbankan kecintaannya dalam bidang penulisan kerana kekurangan kelengkapan selepas komputer riba yang dimilikinya diberikan kepada anaknya untuk kegunaan pembelajaran dan pengajaran di rumah (PdPR).Pada masa sama, Meor turut memiliki seorang anak kurang upaya (OKU) yang memerlukan lebih perhatian.“Anak ketiga saya belajar di kolej perlu menggunakan komputer begitu juga dengan anak bongsu yang masih bersekolah tingkatan empat.“Disebabkan itu saya utamakan keperluan anak-anak dan menyediakan kelengkapan dapur kerana saya tak mahu anak-anak lapar.“Saya mengharapkan pandemik segera berakhir sekali gus membolehkan kita hidup seperti biasa. Bukan sahaja boleh membuat persembahan seperti biasa tetapi dapat juga meringankan beban pendapatan yang terjejas,” katanya.Antara album Meor yang laris terjual sebelum ini bertajuk Dari Rakyat Untuk Rakyat, Redup dan Itu padang… Aku di Situ.Selain itu, dua buah buku kompilasi tulisannya seperti Gila Muzik dan Sembang Tepi Jalan: Syurga Yang Hilang.Bagi yang ingin menonton persembahan secara dalam talian dan menyumbang kepada Meor bolehlah ke akaun Facebook Meor Pesta.


SPRM siasat bekas menteri PH, Xavier berhubung dakwaan rasuah

Suruhanjaya Pencegahan Rasuah Malaysia (SPRM) mengesahkan hari ini bahawa mereka sedang menyiasat bekas menteri zaman Pakatan Harapan (PH) Xavier Jayakumart dan Timbalan Pengerusi PKR Perak MA Thinagaran berhubung dakwaan rasuah.“Terserah kepada mereka untuk bercakap apa sahaja tetapi saya mengesahkan ada siasatan terhadap kedua-duanya,” kata Ketua Pesuruhjaya SPRM Azam Baki seperti dilaporkan Utusan Malaysia.Baru-baru ini SPRM mengesahkan menahan seorang timbalan pengerusi sebuah parti politik yang mempunyai kaitan dengan seorang bekas menteri kerana disyaki menerima rasuah daripada beberapa syarikat yang memperoleh projek di sebuah kementerian pada 2019.SPRM turut merampas sejumlah wang tunai berjumlah RM1.2 juta yang dipercayai wang rasuah disimpan di rumah dan pejabat proksi kepada bekas menteri dan timbalan pengerusi yang ditahan itu serta sebuah kereta mewah.Turut ditahan dalam operasi yang dijalankan di sekitar Ipoh itu ialah dua pengarah syarikat.Sebelum ini MalaysiaNow melaporkan bank akaun milik individu dan syarikat dengan wang berjumlah RM77 juta turut dibekukan SPRM.Difahamkan, kereta mewah yang dirampas digunakan Xavier sebagai kereta rasminya semasa menjadi menteri.Sumber yang mengetahui mengenai siasatan itu memberitahu MalaysiaNow rasuah itu melibatkan penganugerahan projek pasir yang berada di bawah bidang kuasa Xavier.Xavier yang juga naib presiden PKR dan Tinagaran merupakan antara yang dianugerahkan darjah kebesaran yang membawa gelaran Datuk daripada Istana Kelantan pada 2019.


60% dewasa lengkap vaksinasi di setiap negeri

60% populasi dewasa setiap negeri dalam negara lengkap divaksinasi setakat semalam. 20,202,624 rakyat Malaysia atau 86.3% populasi dewasa lengkap divaksinasi sementara 22,042,703 atau 94.2% telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 62% telah lengkap divaksinasi sementara 72.1% telah menerima sekurang-kurangnya satu dos vaksin. Sejumlah 329,163 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 43,696,743.


Perjanjian Malaysia 1963 antara 6 perkara dalam MoU kerajaan, pembangkang

Wakil-wakil kerajaan dan pembangkang hari ini menandatangani memorandum persefahaman (MoU) untuk mengembalikan kestabilan politik ketika negara berdepan dengan pandemik Covid-19.Memorandum Persefahaman Transformasi dan Kestabilan Politik ditandatangani oleh Perdana Menteri Ismail Sabri Yaakob dan pemimpin utama Pakatan Harapan (PH) Anwar Ibrahim, Mohamad Sabu dan Lim Guan Eng serta pemimpin Upko Wilfred Madius Tangau.Turut hadir dalam sesi tandatangan tersebut adalah Yang di-Pertua Dewan Negara Rais Yatim, Yang di-Pertua Dewan Rakyat Azhar Harun, Annuar Musa (Umno-Ketereh), Anthony Loke (DAP-Seremban), Saifuddin Nasution Ismail (PKR-Kulim Bandar Baharu), Salahuddin Ayub (Amanah-Pulai) dan Timbalan Presiden Upko Donald Peter Mojuntin.Dalam sebuah kenyataan, Ismail berkata, cadangan transformasi tersebut adalah selaras dengan titah diraja Sultan Abdullah Sultan Ahmad Shah hari ini dalam sidang Parlimen.“Titah hasrat Baginda Tuanku, semua pihak perlu mengamalkan demokrasi bermusyawarah dalam mencari penyelesaian kepada apa jua permasalahan demi mencapai matlamat Malaysia makmur,inklusif dan mampan,” katanya.Dalam kenyataannya, memorandum tersebut turut menyenaraikan enam perkara termasuk; pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 dan pembentukan jawatankuasa pemandu.Menurutnya, kerajaan yakin memorandum persefahaman yang dizahirkan ini bukan sahaja berupaya mengenepikan segala perbezaan politik, bahkan mampu memastikan pemulihan negara berjalan secara holistik dan inklusif.Semalam, kerajaan dan gabungan pembangkang utama Pakatan Harapan (PH) mencapai persetujuan yang akan memberikan kestabilan politik ketika negara terus berperang dengan Covid-19, dengan memorandum bersejarah akan ditandatangani kedua-dua pihak esok.Dalam sebuah kenyataan, wakil kedua-dua pihak dalam berkata Memorandum Persefahaman untuk Transformasi dan Kestabilan Politik akan ditandatangani bagi memberi keutamaan kepada landskap politik yang baru melalui inisiatif-inisiatif transformasi dan pembaharuan terhadap tata kelola pentadbiran kerajaan, khususnya memperkasakan peranan institusi Parlimen.Mereka berkata melalui beberapa pusingan rundingan antara Putrajaya dan PH, mereka bersetuju untuk melaksanakan pendekatan dwi partisan dalam usaha Malaysia memulihkan ekonomi negara daripada impak pandemik.Pada Jumaat, Ismail berkata pentadbiran beliau sedia untuk melaksanakan beberapa pembaharuan institusi bagi memperkukuhkan peranan Parlimen, ia adalah cadangan yang mirip dengan apa yang ditawarkan pendahulu beliau Muhyiddin Yassin di hujung pentadbirannya bulan lalu.Tawaran Ismail antara lain termasuk memastikan keseimbangan keanggotaan Jawatankuasa Pilihan Khas Parlimen melibatkan ahli Parlimen kerajaan dan ahli Parlimen pembangkang, pelaksanaan Undi 18, rundingan bersama ahli Parlimen dan dipersetujui secara bersama sebelum pembentangan rang undang-undang dan ketua pembangkang akan diberikan saraan dan kemudahan yang setara dengan seorang menteri serta menghadkan 10 tahun penggal jawatan perdana menteri.Pada 25 Ogos lalu, Ismail bertemu dengan pemimpin utama PH sebagai langkah yang dilihat mematuhi nasihatan istana supaya kerajaan yang baru ditubuhkan bekerjasama dengan pembangkang dalam usaha menangani pandemik Covid-19.Pertemuan mereka itu bahkan menyaksikan sebuah kenyataan ditandatangani bersama yang jarang berlaku sebelum ini bagi mendapatkan titik persefahaman dalam usaha “menurunkan suhu kemelut politik” dalam negara.


Pemain utama industri tempatan teruja dengan pelaburan terbaru AS

Pemain industri menyambut baik perkembangan terbaru berhubung usaha membawa masuk pelaburan ke dalam Malaysia dari Amerika Syarikat (AS) susulan misi perdagangan yang diketuai Menteri Perdagangan Antarabangsa dan Industri Mohamed Azmin Ali di mana ia berjaya menarik pelaburan bernilai lebih RM16 bilion dari syarikat AS.Persekutuan Pekilang-Pekilang Malaysia (FMM), Dewan Perniagaan Amerika-Malaysia (AMCHAM) dan Persatuan Industri Semikonduktor Malaysia (MSIA) berkata berita positif mengenai pelaburan baru AS ke Malaysia dapat memberi manfaat kepada pemain industri tempatan, sambil menambah industri yang bakal melabur dalam negara itu akan menjana peluang pekerjaan berkualiti tinggi.“Pelaburan baru berkualiti tinggi dalam sektor perkilangan termasuk elektrik dan elektronik serta peranti perubatan bukan sahaja akan menjana pekerjaan, bahkan membantu dalam membangunkan syarikat pembuatan Malaysia bagi menjadi sebahagian daripada rantaian bekalan mereka melalui pemindahan teknologi dalam pengeluaran, pengedaran dan menambah baik industri,” kata Presiden FMM Soh Thian Lai dalam satu kenyataan.Syarikat yang sudah memberikan komitmen mereka bagi pelaburan terbaru termasuk Insulet, Ferrotec, Amazon Web Services Inc (AWS) dan Cue Health, selain projek-projek yang dijalankan Texas Instruments dan Boston Scientific.Kesemua pelaburan yang tersebut diusahakan dalam misi perdagangan selama 10 hari ke AS yang menumpukan sektor-sektor bernilai tinggi seperti industri semikonduktor, ekonomi digital dan peranti perubatan. Ia adalah sejajar dengan Aspirasi Pelaburan Nasional yang dilancarkan oleh Putrajaya sebagai sebahagian daripada rancangan pasca pandemik bagi memulihkan ekonomi.MSIA, yang mewakili industri semikonduktor turut mengalu-alukan pemeteraian memorandum kerjasama (MOC) bagi memperkukuh Daya Tahan Rantaian Bekalan Semikonduktor antara AS dan Malaysia baru-baru ini.Ia berkata memorandum persetujuan bersama itu dibuat ketika industri semikonduktor melalui pertumbuhan besar ekoran peningkatan teknologi baru seperti Internet of Things, kecerdasan buatan, kilang pintar dan kenderaan tanpa pemandu.“Syarikat di Malaysia sedang mengembangkan dan meningkatkan kapasiti bagi menangani kekurangan dalam pembekalan semikonduktor. “Malaysia juga menarik pelaburan baru untuk mengukuhkan rantaian bekalannya. Rantaian bekalan semikonduktor yang lebih berdaya tahan dan fleksibel akan membolehkan industri dapat mengendalikan ketidaktentuan pasaran dengan lebih baik,” kata persatuan itu.Ia menyatakan bahawa Malaysia sudah merekodkan pelaburan yang diluluskan sebanyak RM148 bilion, hampir sepuluh kali ganda berbanding 2020.“Trend pelaburan masuk dijangka akan berterusan dengan misi perdagangan menteri Miti ke AS baru-baru ini,” tambahnya.Sementara itu, AMCHAM yang mewakili perniagaan Amerika di Malaysia, berkata pelaburan baru yang diumumkan oleh Azmin adalah “bukti keyakinan industri AS terhadap keupayaan Malaysia bagi menjadi rakan kongsi yang efektif”.“Satu penghargaan (bagi kami) untuk menghadiri mesyuarat di Washington D.C. dan San Francisco bersama kementerian perdagangan antarabangsa dan industri. “AMCHAM teruja dengan keyakinan syarikat AS terhadap Malaysia sebagai hab pembuatan yang stabil untuk membantu pembinaan pasaran global berdasarkan asas 50+ tahun sedia ada,” kata Ketua Pegawai Eksekutif AMCHAM Siobhan Das yang menyertai perbincangan meja bulat menyusuli pemeteraian MoC tersebut.Ketiga-tiga persatuan itu turut mengalu-alukan Rangka Kerja Ekonomi Indo-Pasifik (IPEF), kumpulan 13 negara yang turut dianggotai Malaysia dan diketuai AS. IPEF dilihat sebagai alternatif kepada Perjanjian Komprehensif dan Progresif bagi Perkongsian Trans-Pasifik (CPTPP).“Manyaksikan Malaysia sebagai sebahagian daripada kumpulan awal 13 negara itu adalah satu langkah positif bagi hubungan ekonomi antara AS dan Malaysia,” tambah AMCHAM.


Sorry.


Peminat dibenar tonton kejohanan sukan April depan

Mesyuarat Teknikal Majlis Keselamatan Negara (MKN) bersetuju membenarkan kehadiran penonton ke stadium atau venue bagi kejohanan sukan seperti Liga Malaysia berkuat kuasa 1 April.Menteri Kanan (Keselamatan) Ismail Sabri Yaakob berkata perkara itu diputuskan setelah mendengar pembentangan dan cadangan prosedur operasi standard (SOP) daripada kementerian belia dan sukan (KBS) berserta pandangan dan penilaian risiko kementerian kesihatan (KKM).Antara syarat yang ditetapkan ialah 10 peratus kapasiti atau 2,000 penonton di kawasan perintah kawalan pergerakan bersyarat (PKPB) manakala bagi kawasan PKP Pemulihan (PKPP) pula adalah 25% kapasiti atau 8,000 penonton dengan kedua-duanya melibatkan kawalan penyeliaan sepanjang masa.“Bagaimanapun, semua penganjuran kejohanan dengan kehadiran penonton adalah tertakluk kepada kebenaran oleh KBS,” katanya pada sidang media perkembangan PKP hari ini.Ismail Sabri berkata sebagai permulaan, dua perlawanan bola sepak dalam Liga Malaysia akan dijadikan percubaan bagi menilai keberkesanan protokol pengurusan penonton.


Adun PH sokong Kedah tuntut caj air mentah dari Pulau Pinang

Seorang Ahli Dewan Undangan Negeri (Adun) pembangkang Kedah menyatakan sokongan terhadap usaha kerajaan negeri menuntut caj air mentah daripada Pulau Pinang yang mendapatkan bekalan air dari Sungai Muda yang mengalir dari negeri ini.
Phahrolrazi Mohd Zawawi (PH-Alor Mengkudu), berkata tuntutan itu adalah munasabah berikutan Kedah perlu menanggung kos penyelenggaraan sungai tersebut.
“Adalah munasabah untuk Pulau Pinang membayar caj berkenaan kepada Kedah. Kita perlu memelihara hutan (tadahan air) dan sungai juga perlu dijaga, jadi semua kos itu kita yang tanggung.
“Tetapi, saya sedar bahawa tiada peruntukan dari sudut undang-undang untuk mengenakan pertuduhan,” katanya ketika membahaskan usul menjunjung kasih titah ucapan Sultan Kedah, Sultan Sallehuddin Sultan Badlishah, pada Persidangan Dewan Undangan Negeri (DUN) Kedah di Alor Setar, hari ini.
Beliau turut membangkitkan persoalan tentang status panel peguam dilantik kerajaan negeri tahun lalu bagi menguruskan isu tuntutan caj air mentah  tersebut.
Phahrolrazi berkata tuntutan caj air mentah daripada Pulau Pinang itu wajar memandangkan rakyat Kedah sendiri terpaksa membayar bil air bagi menikmati bekalan yang turut diperoleh dari Sungai Muda.
“Rakyat Kedah sendiri perlu bayar caj air kepada Syarikat Air Darul Aman (Sada)...tapi tiba-tiba orang lain ambil air tanpa bayaran, jadi apa yang berlaku kepada panel peguam (yang dilantik itu),” katanya.
Kerajaan negeri sebelum ini telah mengemukakan tuntutan bertulis kepada Pulau Pinang untuk mengenakan caj air mentah sebanyak RM50 juta setahun berikutan Perbadanan Bekalan Air Pulau Pinang (PBAPP) mendapat bekalan air dari Sungai Muda yang mengalir dari Kedah.
Bagaimanapun, Pulau Pinang tidak melayan tuntutan itu dengan Ketua Menterinya, Chow Kon Yeow, berkata penggunaan air oleh Pulau Pinang adalah dari sungai yang berada di kawasan sempadan negeri yang sejajar dengan hak dan undang-undang antarabangsa.


2021 akan berakhir tetapi kemelut politik berterusan, kata penganalisis

Kegawatan yang menyelubungi sebahagian besar perkembangan politik Malaysia tahun ini mungkin akan berlanjutan ke tahun hadapan, kata penganalisis ekoran perebutan kuasa dalam Umno selain tokoh-tokoh politik terkemuka bergelut menjalani perbicaraan kes mahkamah.Di peringkat kerajaan, boleh dikatakan perubahan terbesar yang berlaku ialah peletakan jawatan Muhyiddin Yassin sebagai perdana menteri pada Ogos berikutan tekanan daripada sekumpulan ahli Parlimen Umno diketuai presidennya Ahmad Zahid Hamidi dan bekas perdana menteri Najib Razak.Muhyiddin kemudiannya diganti oleh Ismail Sabri Yaakob yang memperkenalkan slogan “Keluarga Malaysia” di mana beliau menikmati tempoh 100 hari pertama pentadbiran yang agak lancar dengan kelulusan Belanjawan 2022 di bawah kerajaannya di Parlimen serta Rancangan Malaysia ke-12 walaupun mendapat majoriti tipis sebanyak empat kerusi.Ismail juga turut menandatangani memorandum persefahaman (MoU) dengan pembangkang, meliputi enam aspek utama termasuk hak Sabah dan Sarawak, pemerkasaan rancangan kerajaan berhubung Covoid-19, dan reformasi Parimen.Bagaimanapun, banjir besar yang melanda lapan negeri baru-baru ini, terutama di Selangor dan Pahang mencetuskan rasa tidak puas hati orang ramai terhadap kerajaan Ismail dengan pengkritik menuduh beliau lembab bertindak selain kekurangan persediaan agensi-agensi kerajaan dalam menghadapi situasi itu.Mangsa banjir di Kampung Labohan Dagang Kuala Langat di Banting membersihkan barangan rumah yang terkena lumpur. Gambar: BernamaNamun begitu, penganalisis politik Oh Ei Sun berkata kedudukan Ismail sebagai perdana menteri tidak begitu bergantung kepada persepsi rakyat terhadap keupayaan pentadbirannya berbanding perebutan dan pergelutan kuasa dalam Umno.“Walaupun puak arus perdana diketuai Zahid dan Najib melihat beliau hanyalah pemegang jawatan itu secara sementara sebelum mereka kembali ke tampuk kuasa, beliau juga sedang bergelut untuk membentuk sekutunya sendiri walaupun secara longgar bagi menentang puak dalam Umno yang memperkecilkan beliau,” kata Oh kepada MalaysiaNow.Dengan situasi tersebut, katanya, dapat difahami mengapa Najib akan terus cuba mengekalkan kedudukannya dalam Umno selepas permohonannya menggugurkan hukuman penjara 12 tahun dan denda RM210 juta bagi pertuduhan berkaitan SRC International gagal di Mahkamah Rayuan awal bulan ini.Pemilihan Umno yang mungkin berlangsung pada November depan seperti dikatakan Timbalan Presiden Mohamad Hasan, mungkin bakal menyaksikan Ismail cuba menggunakan sebaik mungkin jawatannya sebagai perdana menteri untuk mengambil alih jawatan presiden parti dari Zahid, kata Oh.“Keadaan ini harus dilihat sama ada permainan politik ini akan meletus dengan masing-masing berbalah secara terbuka pada tahun hadapan,” tambah Oh yang merupakan seorang felo kanan di Institut Hal Ehwal Antarabangsa Singapura.Sementara itu, katanya, kluster mahkamah akan menggunakan semua helah yang ada untuk membebaskan diri daripada pertuduhan yang dihadapi.Najib, yang merupakan antara yang berdepan pertuduhan jenayah, tidak mempunyai pilihan selain terpaksa membawa kesnya ke Mahkamah Persekutuan bagi merayu sabitan dan hukuman kes SRC International.Penyokong Najib Razak dilihat berkumpul di Mahkamah Rayuan menunggu keputusan rayuan bekas perdana menteri yang berdepan hukuman 12 tahun penjara dan denda RM210 juta.Jika sabitannya dikekalkan, dan seluruh kluster mahkamah yang lain juga didapati bersalah, mereka tidak layak untuk bertanding pada pilihan raya umum akan datang.Mazlan Ali dari Universiti Teknologi Malaysia menjangkakan tidak akan ada lagi percubaan daripada pembangkang untuk mendapatkan ahli Parlimen kerajaan dengan cara melompat parti, mengatakan dua usaha seumpama itu gagal sebelum ini.Bagaimanapun, beliau berkata Ismail masih boleh berdepan nasib yang sama seperti Muhyiddin.“Sekiranya ada pun, berlaku di kalangan Umno sendiri, kerana Ismail seolah-olah tidak sehaluan dengan kepimpinan Umno iaitu Zahid dan Najib kerana perbezaan pandangan bila PRU15 akan diadakan,” katanya.Sementara itu di pihak pembangkang pula, dua PRN yang diadakan selepas darurat pandemik dibatalkan menyaksikan Pakatan Harapan (PH) kalah teruk di Melaka dan Sarawak.Di Melaka, Barisan Nasional (BN) membentuk pentadbiran negeri selepas memenangi 21 dari 28 kerusi DUN manakala di Sarawak, Gabungan Parti Sarawak (GPS) yang sehaluan dengan kerajaan menikmati kemenangan besar dengan memperolehi 76 dari 82 kerusi.Pengundi menunggu giliran untuk membuang undi pada PRN Sarawak.Oh berkata PH sebagai blok pembangkang terbesar “seakan mati pucuk” dengan pemeteraian MoU dengan kerajaan.“Ini dapat dilihat dengan rasa jijik pengundi atau sekurang-kurangnya sebagai satu penghinaan di Melaka dan Sarawak, ia bagaimanapun menimbulkan harapan baru dalam kalangan ramai ahli politik dan parti yang bercita-cita tinggi untuk cuba menggantikan PH atau sekurang-kurangnya mencuri akar umbi penyokong PH,” katanya.Walaupun PRU15 mesti diadakan sebelum Julai 2023, Mazlan menjangka ia tidak akan berlaku tahun depan – satu senario yang sememangnya diingini kem Zahid.“Persamaan pandangan dengan PM dan Yang di-Pertuan Agong mesti wujud dalam isu PRU,” katanya.“Saya fikir kalau dinasihatkan pun, kuasa Agong boleh untuk tidak bersetuju dengan permintaan pembubaran.”Beliau menambah pemulihan daripada kesan banjir besar baru-baru ini memerlukan beberapa bulan untuk dilaksanakan sementara situasi Covid-19 mungkin menyebabkan Ismail menangguhkan tarikh pilihan raya.Apapun, Oh menjangka keadaan politik akan menjadi lebih menarik pada tahun depan, “disebabkan landskap politik yang berpecah, ia memberi peluang untuk semua”, katanya.Mazlan turut bersetuju dengan pandangan itu dan berkata Ismail dilihat tidak mendapat sokongan penuh daripada menteri Kabinetnya.Beliau menambah terlalu banyak masalah yang memerlukan penyelesaian yang berani antara kumpulan dan individu dalam parti politik.“Nampak menteri-menteri tertentu yang tidak memberi sokongan.“Adanya perbezaan pandangan dalam Umno sendiri dan pada masa yang sama ketidakpuasan PH terhadap kerajaan. Ini benih-benih yang menyebabkan politik tidak stabil pada tahun-tahun berikutnya,” katanya.“Nampak terlalu banyak tali-tali bersimpul antara kumpulan dan individu dalam parti-parti politik.”


KKM buka permohonan bagi 4,914 perjawatan tetap

Kementerian Kesihatan (KKM) menawarkan 4,914 jawatan tetap bagi tahun ini, merangkumi 4,263 perjawatan bagi pegawai perubatan, 335 pegawai pergigian dan 316 pegawai farmasi.
Menteri Kesihatan Dr Zaliha Mustafa berkata permohonan untuk mengisi perjawatan berkenaan dibuka mulai hari ini hingga 21 Januari menerusi portal https://spa9.spa.gov.my.
Berucap pada Majlis Amanat Tahun Baru 2023 KKM di Putrajaya hari ini, Dr Zaliha berkata pengarah kesihatan negeri disaran membuat penjajaran perjawatan atau sumber manusia dengan pusingan kerja, sebagai contoh menempatkan pegawai dari klinik kesihatan ke hospital bagi mengelakkan kejadian burnout atau lesu upaya pegawai.
Beliau turut mencadangkan agar pengarah kesihatan negeri meneliti semula keperluan untuk melanjutkan waktu pengoperasian klinik kesihatan bagi mengatasi isu kesesakan di Jabatan Kecemasan.
“Ia bagi mengalihkan pesakit yang dikategorikan sebagai kes bukan kritikal untuk dirawat di klinik-klinik berkenaan dan bukan di Jabatan Kecemasan,” katanya dan menambah Laporan Ketua Audit Negara 2019 mendapati kesesakan berlaku di Jabatan Kecemasan dengan tempoh menunggu melebihi enam jam disebabkan kes bukan kritikal.
Mengenai peruntukan KKM dalam Belanjawan 2023 yang disemak yang akan dibentangkan pada 24 Februari ini, Dr Zaliha optimis kementerian itu akan menerima peruntukan lebih tinggi tahun ini berbanding RM32.41 bilion yang diterima pada 2022.
Bagi tahun ini, katanya KKM menjangkakan lebih 30 projek pembangunan fasiliti kesihatan dapat diserah dan dijangka beroperasi antaranya Hospital Pendang (Kedah) dan Hospital Kemaman (Terengganu).
“Dengan siapnya projek ini, diharap perkhidmatan kesihatan yang lebih baik akan dapat diberikan dan memenuhi keperluan penduduk di kawasan berkenaan,” katanya.
Dalam pada itu, Dr Zaliha berkata KKM akan melaksanakan kembali pemberian vaksin virus papiloma manusia (HPV) yang dapat mencegah penyakit kanser serviks kepada pelajar tingkatan satu pada tahun ini.
“Pada 2021, pemberian vaksin itu terpaksa ditangguhkan akibat gangguan bekalan di peringkat global, namun KKM pada Disember lepas telah berjaya membuat perolehan sebanyak 100,000 dos vaksin dan ia telah berada di lapangan,” katanya.


Garis panduan pendatang tanpa izin, pelarian terima suntikan diluluskan CITF

Garis panduan untuk pendatang tanpa izin dan pelarian mendapatkan suntikan vaksin Covid-19 diluluskan, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.Beliau berkata, garis panduan yang diluluskan Pasukan Petugas Khas Imunisasi Covid-19 (CITF) itu, akan membolehkan pendatang tanpa izin dan pelarian, hadir ke pusat pemberian vaksin (PPV) ditetapkan untuk divaksinasi, dengan butiran mengenainya akan dimaklumkan kelak.Khairy dalam temu bual bersama media secara maya baru-baru ini berkata, badan bukan kerajaan (NGO) seperti Persatuan Bulan Sabit Merah akan dilibatkan dalam urusan vaksinasi pelarian dan pendatang tanpa izin itu.“Pendatang tanpa izin dan pelarian ini akan lebih selesa jika ada PPV dikendalikan NGO yang pernah memberi perkhidmatan kesihatan kepada kumpulan ini. Dengan ini, mereka tidak akan takut untuk datang ke PPV untuk divaksinasi,” katanya.Khairy yang berharap garis panduan itu akan mendorong pendatang tanpa izin dan pelarian tampil untuk menerima suntikan vaksin Covid-19 berkata : “Kita harap pendatang tanpa izin dan pelarian yang akan terima vaksinasi nanti, akan beritahu pengalaman mereka kepada rakan-rakan dari negara sama untuk tampil ke depan untuk terima suntikan.“Jangan takut datang ke PPV untuk divaksinasi. Ini penting kerana mereka juga berisiko dan merisikokan orang lain. Tiada yang selamat sehingga semua selamat,” katanya.Ditanya adakah “Operasi Lonjakan Kapasiti” akan diperluaskan ke negeri lain, Khairy berkata keputusan untuk melaksanakan operasi tersebut di lokasi lain, akan ditentukan berdasarkan kadar insiden penularan wabak COVID-19.Menerusi “Operasi Lonjakan Kapasiti” yang diperkenalkan untuk membendung penularan pandemik Covid-19 di Lembah Klang, setiap individu dewasa di Kuala Lumpur dan Selangor akan dipastikan menerima sekurang-kurangnya satu dos menjelang 1 Ogos.Mengenai rungutan masih ramai yang tidak mendapat janji temu untuk suntikan vaksin Covid-19 meskipun lama mendaftar, Khairy berkata algoritma yang digunakan dalam aplikasi MySejahtera untuk memberi janji temu adalah mengikut tarikh pendaftaran vaksin.Namun demikian katanya, janji temu juga diberikan mengikut lokasi serta fasa-fasa keutamaan yang ditentukan dalam PICK.“Sebagai contoh daerah Rembau selesai fasa 2 PICK, jadi janji temu untuk fasa 3 akan diberikan dan ia mengikut urutan ditetapkan.“Ada juga hospital yang mempunyai senarai menunggu, iaitu mereka yang sentiasa pergi ke klinik atau hospital untuk rawatan. Keutamaan akan diberikan kepada mereka ini,” katanya.


2,000 babi berhampiran ladang dijangkiti ASF ‘hilang’

Kira-kira 2,000 ekor babi di 19 ladang tidak berlesen di Kampung Baru Tanah Merah Site A, Port Dickson, dipercayai dibawa keluar dari kawasan itu tanpa pengetahuan pihak berkuasa berkaitan.Pengerusi Jawatankuasa Bertindak Pertanian dan Industri Asas Tani negeri Bakri Sawir berkata kesemua babi itu yang ditempatkan berhampiran dengan ladang yang dikesan dijangkiti penyakit Demam Babi Afrika (ASF), dibawa keluar oleh pemilik ladang ke lokasi tidak diketahui.“Pada 13 April lepas, sebanyak 273 ekor babi yang dijangkiti wabak ASF telah dilupuskan dan beberapa hari kemudian, pihak Jabatan Perkhidmatan Veterinar Negeri Sembilan (JPVNS) yang membuat pemeriksaan di 19 ladang itu mendapati 2,000 ekor babi di situ sudah tiada. “Bagaimanapun kita tidak mempunyai sebarang bukti sama ada kesemua haiwan itu telah dilupuskan. Siasatan masih dijalankan dan tindakan undang-undang akan diambil,” katanya ketika dihubungi Bernama. Bakri berkata JPVNS turut melaksanakan pemantauan di laluan utama yang menempatkan 19 ladang haram terbabit.Beliau juga meminta orang awam melaporkan kepada JPVNS dan pihak berkuasa di negeri ini jika terdapat mana-mana pihak yang cuba menjual babi di bawah harga pasaran.


Perkeso terima 388 aduan salah guna subsidi upah hampir RM20 juta, kata menteri

Pertubuhan Keselamatan Sosial (Perkeso) menerima 388 aduan daripada pekerja membabitkan salah guna Program Subsidi Upah (PSU) oleh majikan membabitkan dana hampir RM20 juta, kata Menteri Sumber Manusia M Saravanan.Saravanan berkata, daripada jumlah keseluruhan aduan 388 kes itu, 232 dalam proses inkuiri bagi melengkapkan maklumat aduan bagi diambil tindakan selanjutnya.Katanya, sehingga 11 November lalu, Perkeso sudah kenal pasti 156 kes tuntutan palsu dan salah guna PSU dan tindakan menuntut kembali bayaran dana yang disalah guna oleh majikan kini giat dilakukan.Menurut Saravanan, Perkeso akan menggantung pembayaran kepada majikan yang disyaki membuat tuntutan palsu sehingga siasatan terhadap aduan terbabit selesai dijalankan.“Dalam menangani masalah tuntutan palsu ini, Perkeso mengambil tindakan ke atas sebahagian majikan yang tidak mematuhi syarat-syarat yang ditetapkan,” katanya di Dewan Rakyat hari ini.Beliau berkata, Perkeso juga bekerjasama dengan Suruhanjaya Pencegahan Rasuah (SPRM) bagi menyiasat kes tuntutan palsu dan penyalahgunaan PSU.Sehingga kini katanya, SPRM sudah membuka lima kertas siasatan termasuk membabitkan satu tangkapan di Kedah, pada 6 Oktober 2020.Menurut Saravanan, Perkeso akan menggantung pembayaran kepada majikan yang disyaki membuat tuntutan palsu sehingga siasatan terhadap aduan terbabit selesai dijalankan.Saravanan menjawab pertanyaan Charles Anthony Santiago (DAP-Klang) yang meminta menteri sumber manusia menyatakan bilangan syarikat yang menerima bantuan subsidi upah dan terpaksa gulung tikar dan bilangan penutupan perniagaan PKS dan kemuflisan individu akibat Covid-19.Katanya, Perkeso juga sudah mengenal pasti dan menyenarai hitam 5,537 majikan yang melanggar syarat permohonan bantuan di bawah PSU termasuk pemberhentian pekerja dan tidak membayar caruman.Sehubungan itu katanya, Perkeso akan menyenaraikan majikan yang menerima bantuan di bawah Pakej Bantuan Prihatin PKS di laman sesawang rasminya sebagai rujukan pekerja.Berdasarkan rekod Sistem Insurans Pekerjaan (SIP) 2,713 syarikat berstatus perusahaan kecil dan sederhana (PKS) di Malaysia terpaksa menutup perniagaan sepanjang 1 Mac hingga 30 Oktober 2020 akibat Covid-19.


Bicara kes 1MDB ditangguhkan susulan kematian Sri Ram

Mahkamah Tinggi Kuala Lumpur, hari ini menangguhkan perbicaraan kes membabitkan bekas perdana menteri Najib Razak berhubung penyelewengan RM2.3 bilion dana 1Malaysia Development Berhad (1MDB).
Hakim Collin Lawrence Sequerah membenarkan penangguhan itu setelah permohonan Timbalan Pendakwa Raya Ahmad Akram Gharib susulan kematian mengejut Gopal Sri Ram semalam, “figura umpama seorang bapa kepada pasukan pendakwaan kes 1MDB”.
"Yang Arif, Sri Ram adalah bos dan ketua pasukan kami dan mendiang seperti bapa kepada kami semua. Hari ini dijadualkan bagi menyambung perbicaraan. Tetapi memandangkan kematian mengejut mendiang (Sri Ram), kami merayu penangguhan selama dua hari,” katanya.
Beliau memohon penangguhan pada hari ini dan esok bagi membahagikan semula beban tugas kes tersebut dan menghadiri majlis pengebumian Sri Ram, esok.
“Majlis penghormatan bagi bukan ahli keluarga akan berlangsung di Nirvana 2 Kuala Lumpur antara 8 pagi hingga 1 tengah hari dan jasad mendiang kemudiannya akan disemadikan di Nirvana Memorial Park Shah Alam,” kata Ahmad Akram.
Peguam utama Najib, Muhammad Shafee Abdullah tidak membantah permohonan penangguhan tersebut.
"Kami tidak mempunyai bantahan terhadap penangguhan itu dan ucapan takziah kami zahirkan kepada pasukan pendakwaan," kata peguam veteran itu.
Mahkamah kemudian membenarkan penangguhan tersebut dan menetapkan Khamis untuk menyambung perbicaraan.
Perbicaraan kes 1MDB ditetapkan untuk diteruskan hari ini dengan pasukan pembelaan akan menyambung pemeriksaan balas terhadap Bekas Pengurus Perhubungan Ambank Joanna Yu Ging Ping.
Sri Ram meninggal dunia semalam pada usia 79 tahun di sebuah hospital swasta di sini. Mendiang dimasukkan ke Unit Rawatan Rapi (ICU) minggu lepas kerana jangkitan paru-paru.
Mendiang merupakan pendakwa utama dalam kes rasuah 1MDB membabitkan Najib.
Najib, 70, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram.


Kes harian lepasi 2,000 jangkitan, 5 lagi terkorban

2,007  kes baru Covid-19 direkodkan semalam menjadikan jumlah keseluruhan sebanyak 4,840,879 kes.
Sebanyak 1,407 pesakit turut dilaporkan sembuh, menjadikan jumlah keseluruhan kes sembuh sebanyak 4,778,736.
Ketika ini, 25,769 kes aktif direkodkan, dengan 24,713 atau 95.9% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 1,014 (3.9%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 42 kes dan 19 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.9%, dengan kes Covid-19 merangkumi 11.4%.
Lima lagi kematian dilaporkan menjadikan kes keseluruhan sebanyak 36,374 orang.


PN tidak halang PAS perkukuh hubungan dengan Umno, kata Muhyiddin

Pengerusi Perikatan Nasional (PN) Muhyiddin Yassin mengatakan gabungan itu tidak akan menghalang PAS yang terus berusaha mempertahankan kerjasama dengan Umno dan Muafakat Nasional (MN). Muhyiddin berkata, PN tidak mengambil sebarang tindakan kerana PAS sememangnya berpegang kepada prinsip penyatuan ummah. “Jadi ini usaha yang PAS nak sebagai usaha mereka. Tapi sama ada berhasil atau tidak, saya tak dapat pastikan. “Kerana daripada kenyataan pihak-pihak Umno termasuk presiden pun mengatakan sudah sampai masanya tak ada lagi MN,” katanya pada satu sidang media selepas mempengerusikan mesyuarat Majlis Pemulihan Negara (MKN) di Putrajaya, hari ini. Semalam, media melaporkan Naib Presiden PAS Ahmad Samsuri Mokhtar berkata parti Islam itu akan terus mempertahankan hubungan parti bersama Umno mengambil kira agenda penyatuan ummah adalah lebih besar berbanding kelansungan mana-mana parti politik. Bagaimanapun, Samsuri yang juga menteri besar Terengganu berkata PAS akan sentiasa berusaha memastikan MN dan PAS dapat terus bergerak untuk kelangsungan politik negara. Muhyiddin berkata, beliau sebagai pimpinan utama PN sentiasa menghormati usaha-usaha parti komponen dan percaya kepada hubungan PAS yang berjanji untuk kekal bersama gabungan bersama gabungan itu. “PAS dalam pertemuan pada hari raya baru-baru ini dengan presiden dan setiausaha agung, katanya PAS tetap istiqamah dalam PN,” katanya merujuk kepada Abdul Hadi Awang dan Takiyuddin Hassan. “Tapi apa PAS nak buat, kita nak buat, ada usaha tertentu. Tak mengapalah. Akhirnya kita akan duduk semeja berbincang apa yang terbaik untuk PN. “Tapi apa yang lebih penting untuk negara, itu yang saya fikir kita perlu berikan perhatian.”


Bicara kes pinda laporan audit 1MDB Najib, Arul Kanda tambah 10 hari lagi

Perbicaraan kes Najib Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy atas dakwaan meminda laporan audit syarikat itu, yang sepatutnya bersambung selama dua hari bermula 11 Ogos, ditambah 10 hari lagi sehingga Oktober ini.Peguam Nur Syahirah Hanapiah yang mewakili Najib berkata penambahan tarikh baru perbicaraan kes itu ditetapkan oleh Timbalan Pendaftar Mahkamah Tinggi Catherine Nicholas ketika pengurusan kes di dalam kamarnya, hari ini.“Mahkamah sebelum ini menetapkan 11 dan 12 Ogos untuk sambung bicara, manakala penambahan tarikh baharu perbicaraan ditetapkan 6 hingga 9 September, 4 hingga 7 Oktober dan 20 serta 21 Oktober,” kata peguam itu.Setakat ini, seramai tujuh saksi pendakwaan termasuk bekas ketua setiausaha negara, Ali Hamsa dan bekas ketua audit negara Ambrin Buang memberi keterangan dalam perbicaraan itu, yang berlangsung di hadapan Hakim Mohamed Zaini Mazlan.Najib, 67, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang dimuktamadkan ketua audit negara, sebelum laporan itu “sekali lagi dimuktamadkan” dan dibentang di hadapan Jawatankuasa Kira-Kira Wang Negara (PAC) bagi mengelak sebarang tindakan diambil terhadap beliau.Arul Kanda, 44, pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Februari 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun atau denda lima kali ganda nilai suapan atau RM10,000 mengikut mana lebih tinggi, jika sabit kesalahan.